31 Ogos – Siapnya Kubu Rumeli Hisari Yang Membantu Pembukaan Konstantinople

Kira-kira 500
tahun yang lalu, tanggal yang sama ini turut dicatat oleh tinta emas sejarah
sebagai tarikh keramat kepada sebuah peristiwa agung zaman-berzaman. Selat
Bosphorus atau Selat Istanbul (Istanbul Bogazi) menjadi saksi hidup
kepada sejarah tersebut. Saksi berupa rupa bumi yang menjadi pemisah antara
Turki-Eropah (Thrace) dan Turki-Asia (Anatolia) serta selat yang menghubungkan
Laut Marmara dan Laut Hitam.

Selat yang pada
masa kini, terbentang di atasnya Jambatan Bosphorus berkepanjangan 1074m dan
Jambatan Fatih Sultan Mehmed (1090m) yang jarak antara keduanya adalah sekitar
5 kilometer. Kedua-dua jambatan yang masing-masing dibina pada tahun 1973 dan
1988 ini menjadi penghubung antara dunia Eropah dan dunia Asia. Selat Bosphorus
terbentang sepanjang 30 kilometer, dengan kelebaran maksimumnya adalah 3700m
sementara bahagian paling sempitnya hanya berukuran 750m.

Tepat di tebing
paling sempit itulah, berdirinya dua buah kubu benteng yang berperanan besar
dalam kempen Pembukaan Konstantinopel 1453 oleh Sultan Muhammad al-Fatih bin
Murad (1432-1481). Tebing di bahagian Asia menempatkan kubu Anadolu Hisari
manakala di seberangnya pula adalah Rumeli Hisari atau nama asalnya, Bogazkesen
yang secara harfiahnya bermaksud “Pemotong Selat” atau “Pemotong Leher”. Nama
itu sendiri menggambarkan signifikasi yang dipunyai oleh kubu benteng tersebut,
yang menjadi pelengkap kepada persiapan pertahanan Uthmaniyah sebelum mereka memulakan
pengepungan ke atas Konstantinopel.

CIRI-CIRI
PEMBINAAN RUMELI HISARI

Pembinaan Bogazkesen
atau Rumeli Hisari dimulakan pada 15 April 1452 dengan menggunakan khidmat
300 orang tenaga pakar yang dihimpunkan oleh Sultan Muhammad al-Fateh. Projek
tersebut melibatkan kawasan yang berkeluasan sekitar 30 000 meter persegi. Kubu
benteng ini dilengkapi dengan 3 buah menara pengawal dan 13 buah menara
peninjau pelbagai saiz dan bentuk. Setiap menara pengawal itu dinamakan
bersempena pegawai yang menyelia pembinaannya, iaitu Halil Pasya, Saruca Pasya
dan Zaganos Pasya. Kesemua menara ini adalah pos pertahanan utama yang
berperanan mengawal ketat laluan air di Selat Bosphorus. Setiap satunya
memiliki ketebalan, diameter dan ketinggian yang sedikit berbeza.

Menara Saruca Pasya berbentuk silinder dengan diameter mencecah 23.3m dan ketinggian mencecah 28m menerusi 9 buah tingkat. Tembok yang bersambungan dengan menara ini berketebalan 7m. Pada masa kini, menara Saruca Pasya turut dikenali sebagai Menara Fatih. Menara Halil Pasya yang terletak di tengah-tengah dan paling terkehadapan di selat  turut mempunyai ukuran diameter dan jumlah tingkat yang sama. Namun, ketinggiannya hanya 22m dan tebal tembok yang bersambungan dengannya pula adalah 6.5m. Menara ini berbentuk segi dua belas. Sementara itu, menara Zaganos Pasya di selatan yang berbentuk silinder adalah yang paling rendah di antara semua – 8 tingkat dengan ketinggian 21m dan berdiameter 26.7m serta tebal temboknya pula adalah 5.7m.

Ruang antara
setiap menara ini dipadatkan dengan binaan-binaan kayu. Namun, kesemua
kayu-kayan ini hangus dijilat api semasa berlakunya kebakaran pada kurun ke-17.
Turut melengkapkan infrastruktur kubu Rumeli Hisari ini adalah rumah-rumah para
tentera dan masjid kecil yang kesemuanya ini diperbuat daripada kayu. Di bawah
masjid tersebut pula ditempatkan tangki besar bagi tujuan penyimpanan air.
Bekalan air ini kemudiannya disalurkan menerusi tiga buah tembok air pancut
yang mana hanya sebuah sahaja masih wujud sehingga ke hari ini.

Selain menggunakan
jumlah tenaga manusia yang sangat kecil, masa yang diambil untuk menyiapkan
pembinaan kubu Rumeli Hisari ini juga sangat singkat, iaitu hanya selama 4 bulan
10 hari – bermula dari 15 April hingga 31 Ogos 1452. Pencapaian itu sahaja
sudah cukup untuk mencengangkan para sejarahwan yang kehairanan bagaimana kubu
benteng yang begitu ampuh sempurna dan luas kawasan pertahanannya, dapat
disiapkan dengan sebegitu cepat dan sebegitu kecil tenaga manusia.

Apatah lagi jika dibuat perbandingan, pembinaan kubu di seberang selat, iaitu Anadolu Hisari yang luas keseluruhannya hampir separuh lebih kecil berbanding Rumeli Hisari dicatatkan mengambil masa bertahun untuk disiapkan. Anadolu Hisari dibangunkan oleh datuk Sultan Muhammad al-Fateh sendiri, iaitu Sultan Beyazid I (1389-1402) 60 tahun dahulu sebelum berdirinya Bogazkesen atau tepatnya, pada tahun 1394 Masehi.

PERANAN
SIGNIFIKAN RUMELI HISARI DALAM PEMBUKAAN KONSTANTINOPEL

Tekad Sultan Beyazid I untuk membuka Konstantinopel ternyata menyala kuat di dalam lubuk jiwa sultan muda, Al-Fateh. Tekad tersebut diterjemahkan salah satunya menerusi penyambungan legasi berupa pembinaan kubu benteng yang berfungsi sebagai pos pertahanan yang mengawal-selia kapal-kapal yang memasuki Selat Bosforus, terutama dari Laut Hitam. Dengan terbinanya Rumeli Hisari ini, maka peranan yang diletakkan ke atas Anadolu Hisari menjadi lengkap di mana semenjak selesainya pembinaan kubu itu, ruang paling sempit di Selat Bosphorus akhirnya diapit dari kedua-dua belah tebing. Justeru itu, Rumeli Hisari dinamakan pada awalnya sebagai Bogazkesen atau ‘Pemotong Selat’ atau ‘Pemotong Leher (Konstantinopel).

Kepemimpinan ke
atas benteng Rumeli Hisari diserahkan kepada Firuz Bey yang mengepalai ratusan
tentera yang berkawal. Sebahagian sumber menyebutkan bilangannya seramai 400
orang. Firuz Bey diberikan autoriti untuk memantau dan mengawal trafik di Selat
Bosphorus. Kapal-kapal yang memasuki dan melalui Rumeli Hisari dikenakan cukai.
Bagi yang enggan, kapal tersebut akan ditembak dengan laras-laras meriam yang
diletakkan di atas menara-menara di Rumeli Hisari.

Keadaan ini secara tidak langsung mencantas perbekalan kepada Konstantinopel yang sama sekali terputus hubungan dengan dunia luar, terutama sekutu-sekutu mereka yang kebiasaannya menghulurkan talian hayat menerusi Laut Hitam. Selain menyekat pertumbuhan sumber kekuatan Konstantinopel, kawalan ketat daripada Rumeli Hisari dan Anadolu Hisari turut memaksudkan peningkatan ekonomi Uthmaniyah.

Mengapa tidak? Kapal-kapal yang memasuki radius kawalan dua kubu tersebut dituntut untuk membayar cukai atau tidak, kapal tersebut akan ditenggelamkan dan barangannya dirampas. Anak-anak kapalnya pula diberkas untuk dijadikan sebagai tawanan yang kemudiannya dijual sebagai hamba ataupun dikerah untuk kerja-kerja pembangunan.

Tambahan lagi, dengan terbinanya Rumeli Hisari di tebing Selat Bosphorus bahagian Eropah dapat memperkukuhkan lagi persiapan pertahanan dan pangkalan serangan ke atas Konstantinopel. Sejarah mencatatkan bagaimana Rumeli Hisari berupaya memenangkan Uthmaniyah dalam perang saraf, di mana mekanismenya berfungsi persis bagaimana Cao Cao memenuhkan Sungai Yangtze dengan ratusan ribu buluh yang berisi surat pengisytiharan perang ke atas Kerajaan Wu.

Jika buluh-pengisytihar perang Cao Cao berjaya memecahkan barisan menteri Wu menjadi dua kelompok – satu kelompok cenderung menyerah kalah sambil satu kelompok lagi berkeras mahu meneruskan peperangan – maka keadaan yang sama berlaku di kem Konstantinopel berikutan pembinaan Rumeli Hisari.

Muhammad Syaari
Abdul Rahman, pengarang buku Kuasa Kepemimpinan Al-Fateh menyatakan betapa
Rumeli Hisari berhasil menjatuhkan moral Konstantinopel hinggakan perpecahan
tersebut berterusan sehingga hari-hari pengepungannya, di mana hampir seluruh
penduduk kota berkenaan enggan turut serta bersama para tentera dalam
mempertahankan Konstantinopel daripada gempuran Uthmaniyah. Hal ini berlaku
kerana ketidakpuasan hati mereka terhadap Maharaja Palaiologus yang enggan
berdamai dengan Sultan Muhammad al-Fateh – suatu rayuan yang dibuat semenjak
terbinanya Rumeli Hisari.

Bahkan,
sumber-sumber sejarah juga menyebutkan sebuah dialog masyhur antara Sultan
Muhammad al-Fateh dengan seorang utusan dari Konstantinopel. Dalam pertemuan
tersebut yang berlangsung sesudah terbinanya Rumeli Hisari, si utusan itu
meminta perdamaian dengan Uthmaniyah. Namun, permintaan tersebut ditolak dengan
tegas oleh Al-Fateh, “Pulanglah kepada raja kamu dan maklumkan kepadanya bahawa
aku adalah sultan yang berbeza berbanding datuk-nenekku. Aku memiliki kekuatan
yang berbeza berbanding mereka. Semangat dan keazaman aku juga jauh berbeza
dengan mereka….” Delegasi daripada Konstantinopel ini menjadi bukti betapa
berjayanya Rumeli Hisari dalam memenangkan perang saraf bagi Uthmaniyah.

Sekiranya meriam
Urban didendang sebagai instrumen perobek tembok-temboj tebal Konstantinopel
(yang tidaklah setebal Rumeli Hisari), sekiranya 70 buah kapal yang berlayar di
atas daratan bukit dimasyhur sebagai titik kemenangan perang naval seterusnya
kejayaan pengepungan 53 hari Konstantinopel, maka Rumeli Hisari adalah kunci
yang meneutralkan faktor kegagalan Islam pada kempen pengepungan yang terdahulu
terutama di zaman Sultan Beyazid.

Berdirinya Rumeli
Hisari di tebing paling sempit Selat Bosphorus membenarkan armada Uthmaniyah
terlepas dari gempuran lebih banyak kapal-kapal perang sekutu Konstantinopel,
terutama dari Empayar Trebizond. Berkawalnya Rumeli Hisari juga membenarkan
Uthmaniyah menekan Konstantinopel sehingga tercetusnya ultimatum “menyerah
kepada serban orang Turki atau meminta bantuan topi Kristian-Katolik”.

Rumeli Hisari
adalah manifestasi monumental kepada ucapan “Aku berbeza dengan datukku, akulah
yang akan benar-benar membuka Konstantinopel” yang dituturkan oleh Al-Fateh.

SIGNIFIKASI
UMUM RUMELI HISARI

Kurun ke-15
merupakan kurun kritikal di mana berlakunya perubahan secara ketara dalam
persenjataan api dan penggunaan artileri pengepungan. Perubahan-perubahan ini
membawa kepada revolusi corak peperangan dan ciri pertahanan bagi setiap
empayar dan kerajaan yang berkuasa pada masa itu. Dalam situasi sebegini,
Uthmaniyah di bawah teraju Sultan Muhammad al-Fateh berjaya mengungguli
zaman,  baik dari segi teknologi
peperangan ofensif mahupun defensif.

Piawai
persenjataan meriam mengalami penyelarasan baharu apabila Uthmaniyah membina
meriam Urban, meriam yang paling terkehadapan di waktu itu. Walau bagaimanapun,
sudut pertahanan dan perkubuan ketika itu diungguli oleh Venetia dan
kerajaan-kerajaan Eropah yang lain. Hanya menerusi pembinaan Rumeli Hisari,
Uthmaniyah dapat mengimbangi secara efektif kedua-dua aspek tersebut sekaligus
menjadikannya sebagai kuasa ketenteraan yang paling maju di dunia.

IKTIBAR
DARIPADA PEMBINAAN RUMELI HISARI

Menelusuri sejarah
dan perincian seputar Rumeli Hisari tidak hanya memperlihatkan signifikasi dan
peranannya dalam pembukaan Konstantinopel dan pertumbuhan Uthmaniyah sebagai
empayar terkemuka di zamannya. Malahan, monumen ini turut menyimpan ribuan
iktibar yang boleh diambil. Jika dibedah dari sudut seni peperangan juga sudah
tentu Rumeli Hisari berpotensi menghadirkan ulasan yang bukan sedikit
panjangnya. Memandangkan artikel sudah agak panjang, maka di bawah hanya
melampirkan beberapa contoh peristiwa sejarah seputar Rumeli Hisari berserta
iktibar ringkas yang boleh diambil daripadanya:

Pertama,
pemerintah tidak hanya mengeluarkan perintah, tetapi turut menjadi yang pertama
menuruti perintah. Atmosfera pembinaan
Rumeli Hisari ini secara relatif dirasakan agak sama dengan penggalian parit
Khandaq yang mengelilingi kota Madinah sejurus sebelum berlakunya Pengepungan
Ahzab di zaman Nabi. Seperti parit Khandaq yang menyaksikan baginda sendiri
mengikat perut menahan lapar ketika mengangkat batu dan menghayun cangkul,
pembinaan Rumeli Hisari juga memperlihatkan Sultan yang memikul nama yang sama,
turut menanggalkan serban dan baju perang untuk terlibat sama dalam kerja-kerja
pembinaan kubu benteng tersebut. Hal ini sekaligus menyalakan semangat dalam
kalangan tenaga pakar dan para menteri Al-Fateh sekaligus mempercepatkan
pembinaan Rumeli Hisari sehingga ia dapat disiapkan dalam masa hanya 4 bulan 10
hari.

Kedua,
persepaduan antara pengalaman golongan lebih berusia dan kekuatan azam golongan
pemuda. Diterangkan oleh tuan Syaari semasa
mengetuai lawatan ke Rumeli Hisari bahawa pada awal pembinaan kubu tersebut,
keputusan Sultan Al-Fateh dibantah oleh Perdana Menterinya, Halil Pasya.
Beberapa hujah diberikan oleh Halil Pasya, antaranya projek tersebut bakal menghabiskan
perbendaharaan negara; kefungsiannya sama sahaja seperti Anadolu Hisari binaan
datuknya, Sultan Beyazid I; dan bermacam lagi. Keadaannya persis seperti Zhang
Zhao (Zhang Zibu) semasa menasihatkan Sun Quan agar tidak memerangi Cao Cao
dalam Perang Chibi (Redcliff).

Pun begitu seperti
Sun Quan yang tetap menggalaskan Zhang Zhao dengan tugas sebagai ketua pegawai
perbekalan, Halil Pasya juga terus diberikan kepercayaan pembinaan Rumeli
Hisari sehingga salah satu menaranya dinamakan bersempena dengan beliau. Hal
ini menunjukkan persepaduan di dalam perbezaan pandangan daripada seorang yang
berpengalaman luas seperti Halil Pasya dengan semangat waja seorang pemerintah
genius seperti Muhammad al-Fateh.

Ketiga,
tekad dan keazaman yang membara waja tanpa berputus-asa demi mencapai matlamat yang
besar. Dicatatkan di dalam sejarah bahawa
ketika mengetahui Rumeli Hisari sedang dibina oleh Sultan Muhammad al-Fateh,
Constantine Palaiologus mengarahkan sebilangan tenteranya untuk melakukan
serangan secara senyap-senyap pada waktu malam dengan tujuan menghancurkan kubu
tersebut yang masih dalam proses pembinaan. Keesokan pagi, semangat Sultan
Al-Fateh dan para arkiteknya langsung tidak luntur tatkala melihat jerih-perih
membina Rumeli Hisari habis diruntuhkan.

Dari semasa ke
semasa, pembinaan terus dijalankan sambil kawalan pertahanan semakin
diperketat. Azam dan tekad yang sama turut diperlihatkan ketika beliau
menyalakan semangat kepada armada Uthmaniyah yang disekat oleh rantai besi di
Selat Bosphorus. Dengan membaranya tekad beliau, seluruh perajuritnya ikut
serta merasakan bara tekad yang sama sekaligus membawa kepada pembukaan
Konstantinopel.

RUMELI
HISARI SELEPAS PEMBUKAAN KONSTANTINOPEL

Setelah kota
Konstantinopel berhasil dibuka dan diraih oleh Uthmaniyah, signifikasi dan
peranan langsung Rumeli Hisari mula merudum terutama apabila sebuah lagi kubu
pengawal selat dibina jauh lebih dekat di pintu masuk selat, berhampiran Laut
Hitam. Menjelang waktu itu, Rumeli Hisari digunakan sebagai gudang penyimpanan
dan kurungan. Pada tahun 1509, Rumeli Hisari mengalami kerosakan akibat
kejadian gempa bumi dahsyat dan serta-merta dibaiki sebelum kemudiannya dijilat
api pada kebakaran pada kurun ke-17. Kubu ini buat kali terakhirnya
diselenggara pada masa pemerintahan Sultan Selim III (1789-1807).

Kemudian, sebuah
perkampungan nelayan mengalami pertumbuhan berdekatan Rumeli Hisari pada lewat
abad ke-18. Memasuki tahun 1953, Presiden Celal Bayar mengeluarkan arahan agar
perkampungan tersebut ditinggalkan bagi tujuan pembaikpulihan besar-besaran.
Projek ini diselia oleh tiga orang arkitek wanita, iaitu Cahide Tamer, Selma
Emler dan Mualla Anhegger-Eyuboglu. Kemudian, sebuah muzium di Menara Saruca
Pasyar dibuka oleh Menteri Kebudayaan di samping pembinaan sebuah auditorium
tanpa-bumbung yang dibuka kepada umum.

Semoga sejarah
Rumeli Hisari yang siap dibina pada tarikh yang sama dengan kemerdekaan
Malaysia ini memberikan seribu satu pengajaran bermanfaat, penyuntikan jati
diri, dan perkobaran semangat patriotisme dalam kalangan rakyat Malaysia,
terutama golongan pemuda yang berusia sekitar sama dengan Al-Fateh ketika
beliau membuka Konstantinopel. Muhammad Syaari Abdul Rahman di dalam bukunya, Kuasa
Kepemimpinan Al-Fateh menggariskan sebanyak 12 modul panduan untuk membina
model insan seulung Muhammad Al-Fateh. Jika berkesempatan untuk berjumpa dengan
buku berkenaan, penulis sangat galakkan kepada para pembaca untuk mendapatkan
buku tersebut agar dapat mengambil manfaat dan teladan dari insan yang
digelarkan oleh baginda Nabi sebagai “Sebaik-baik raja yang memimpin
sebaik-baik tentera.” Raja, Sultan dan Kaisar yang memiliki hubungan langsung
dengan Kesultanan Melayu Melaka sebagaimana yang dirincikan oleh Ustaz
Hasanuddin Yusof di dalam bukunya yang berjudul, ‘Menjejak Hubungan Daulah
Uthmaniyah & Kesultanan Melaka’.

Menutup artikel
ini, penulis mengucapkan “Selamat Menyambut Hari Kemerdekaan Malaysia kali yang
ke-62!”

RUJUKAN

Archnet. (n.d.).
Rumeli Hisari.
https://archnet.org/sites/1974

Nota Karamaouna.
(17 Disember 2014). Rumeli Hisari Fortress at Istanbul – A New Castle and a
City Between Two World. Peter Sommer.
https://www.petersommer.com/blog/archaeology-history/rumeli-hisari-istanbul

Mehmet Cercis
Erismis dan Ahmet Ozan Gezerman. (4 Disember 2013). Rumeli fotress from the
perspective of architecture historu. Frontiers of Architectural Research. Vol
2. Issue 4. Science Direct.
https://www.sciencedirect.com/science/article/pii/S2095263513000460

Muhammad Syaari
Abdul Rahman. (9 September 2014). Rumeli Hisari, Istanbul – Jejak Khalifah
Al-Fateh.
https://www.youtube.com/watch?v=6hAZWVw2mqQ&list=WL&index=12&t=0s

Muhammad Syaari
Abdul Rahman. (2011). Kuasa Kepemimpinan Al-Fateh. PTS.


Pertempuran Xicheng: Kisah Bagaimana 2500 Tentera Mendatangkan Gerun Pada Ketumbukan 150 Ribu Tentera

Pada sekitar penghujung Dinasti Han, China sedang terpecah kepada tiga kerajaan selepas kejatuhan Dinasti Han. Shu, Wei dan Wu saling berperang antara satu sama lain bagi merebutkan taktha sebagai penyatu seterusnya seluruh China. Banyak pertempuran menarik yang berlaku antara mereka, dan salah satu daripada ialah Pertempuran Xieting yang berlaku pada tahun sekitar 228 Masihi melibatkan kisah kebijaksanaan Zhuge Liang yang berjaya menghalau 150 ribu orang tentera yang dibawa Sima Yi dengan 2500 orang tentera sahaja tanpa sebarang pertumpahan darah.

Tentang apa yang dilakukan oleh Zhuge Liang, kita akan membincangkannya selepas saya menyenaraikan apa yang telah diajarkan oleh Sun Tzu dalam bukunya Seni Peperangan telah digunakan sebaik mungkin dalam menewaskan Sima Yi.

Kata Sun Tzu:

• “Appear weak when you are strong, and strong when you are weak.” ― Sun Tzu, The Art of War

• “The greatest victory is that which requires no battle.” ― Sun Tzu, The Art of War

Hadam baik-baik setiap petikan daripada Sun Tzu dalam bukunya dan kita mula aplikasikan apa yang diajarkan oleh Sun Tzu dalam menghadam tentang Pertempuran Xiecheng. Pertempuran ini bermula ketika Zhuge Liang sedang berkawal di Yangpin dan mengarahkan salah seorang jeneral Shu bernama Wei Ya memimpin tentera menuju ke arah Timur demi misi penaklukannya.

Malangnya Sima Yi yang merupakan salah seorang penasihat ketenteraan Wei, musuh utama Shu yang menjadi tempat Zhuge Liang memberikan taat setia telah mengambil keputusan untuk menyerang kota Xiecheng, tempat Zhuge Liag bersemayam hanya bersama dengan 2500 orang tentera.

Mendengarkan bala tentera yang sedang dibawa oleh Sima Yi, maka Zhuge Liang berusaha untuk memanggil Wei Yan untuk membantunya. Namun, oleh kerana Wei Yan sudah terlalu jauh dari kota Xicheng, dan amatlah mustahil untuk Wei Yan berpatah balik dalam waktu yang sangat singkat.

Maka Zhuge Liang harus memikirkan cara terbaik bagi menangani bala tentera yang sedang dibawa oleh Sima Yi. Maka salah satu daripada strategi dalam sejarah China yang dipanggil sebagai Empty The Fort atau dalam Bahasa Melayu Mengosongkan Kota digunakan sehabis baik. Strategi Mengosongkan Kota ini adalah salah satu daripada koleksi strategi dalam koleksi esei yang merangkumi taktik-taktik perang dalam sejarah China terutama berkaitan ketika zaman Zaman Perang Saudara sebelum tertubuhnya Qin serta Zaman Tiga Kerajaan yang menjadi latar kisah kita.

Strategi ini memang sangat berisiko. Namun, kalau digunakan pada lawan dan waktu yang betul, maka ianya boleh dijadikan salah satu daripada strategi dalam perang yang sangat menakjubkan. Seperti mana yang dikatakan oleh Sun Tzu di awal artikel, saya memetik bahawa Sun Tzu mengatakan bahawa dalam peperangan, kita harus kelihatan kuat ketika kita lemah, dan begitu juga sebaliknya.

Maka dalam hal ini, Zhuge Liang benar-benar mengaplikasikan apa yang diarahkan oleh Sun Tzu itu. Jadi, apa yang dilakukan oleh Zhuge Liang sebenarnya? Zhuge Liang telah mengarahkan setiap tenteranya menjadi lebih tenang dan tidak panik dengan khabar 150 ribu orang tentera yang sedang dibawa Zhuge Liang. Maka apa yang diarahkan oleh Zhuge Liang? Dia mengarahkan yang semua bendera dan panji Shu diturunkan manakala dram perang didiamkan.

Selepas itu, Zhuge Liang mengarahkan beberapa orang tenteranya berpakaian seperti orang biasa sambil menyapu sampah. Zhuge Liang sendiri duduk di atas pentas yang terdapat di atas kubu pertahanan sambil bermain dengan alat muzik tradisional China sambil diapit oleh dua orang kanak-kanak kecil. Ketika Sima Yi bersama dengan 150 ribu orang tentera sampai ke Kota Xicheng, mereka terkejut dengan apa yang dipaparkan oleh Zhuge Liang.

Untuk seketika, Sima Yi sendiri menjadi keliru dengan apa yang dibentangkan oleh Zhuge Liang di depan matanya sebelum akhirnya mengambil keputusan untuk berundur kerana takut dengan serangan mengejut. Dalam sebuah siri drama TV Hong Kong yang memaparkan sejarah Tiga Kerajaan, dipaparkan yang Sima Yi mengalami sedikit perdebatan dengan jeneral kanannya yang tidak bersetuju dengan keputusan itu. Sebaliknya Sima Yi menjawab.

“Aku kenal siapa Zhuge Liang daripada kalian. Dia bukanlah seorang ahli taktik perang yang mengambil risiko seperti ini. Dia ialah seorang ahli taktikal yang sangat cermat dan teliti dan suka menggunakan keadaan alam di sekelilingnya. Ya, kota yang kita akan serang ini mungkin terlalu kecil untuk menempatkan askar yang banyak untuk serangan mengejut. Tapi lihat bukit dan gunung-gunung yang mengapit kota ini. Mungkin tentera-tentera Zhuge Liang berselindung di balik sana!”

Begitulah dialog yang saya masih ingat yang memaparkan tentang babak dalam pertempuran ini. Akhirnya, tertipu dengan apa yang dipaparkan oleh Zhuge Liang, akhirnya Sima Yi sendiri membawa pergi bala tenteranya meninggalkan medan peperangan.

Pengajarannya dalam kisah ini ialah Zhuge Liang telah mengamalkan semua aplikasi Sun Tzu dalam bukunya. Pertama, dia cuba menampakkan tenteranya kuat pada mata Sima Yi meski ketika itu, tenteranya tidak mempunyai peluang langsung mahu menyelesaikan bala askar berjumlah 150 ribu orang itu. Kedua, saya kira yang Zhuge Liang telah mencapai kemenangan dalam pertempuran. Kemenangan yang sangat besar dan agung pada pandangan Sun Tzu sendiri. Zhuge Liang telah memenangi pertempuran ini tanpa menumpahkan satu titik darah pun.

Meskipun hari ini, pertempuran ini masih lagi menjadi perdebatan antara sejarawan tentang kesahihannya kerana beberapa faktor. Tetapi, saya kira ianya masih mempunyai nilai tersendiri yang kita boleh belajar tentangnya.


Pakatan Rahsia Elizabeth I – Turki Uthmaniyyah

Semua sedia maklum hubungan antara raja-raja Eropah
dengan pihak gereja ada pasang surutnya. Ada ketikanya, mereka menjadi orang
kepercayaan Vatican dalam konflik seperti Perang Salib dan Reconquista. Dan
adakalanya, mereka menjadi duri dalam daging kepada gereja sehingga pihak
gereja memutuskan hubungan dengan mereka. Ini memaksa sesetengah pemerintah
mengadakan pakatan baru bagi menjamin keselamatan negara mereka dari ancaman
negara-negara musuh. Dalam kes Elizabeth I, selepas Vatican memutuskan hubungan
dengan London pada abad ke-16, baginda mula mengadakan hubungan rapat dengan
kerajaan Turki Uthmaniyyah.

Kisah berkenaan agama Islam tiba di England pada abad
ke-11 atau lebih tepat semasa Perang Salib. Ketika itu, negara-negara Eropah
menyahut seruan Paus untuk bangkit dan merampas Baitulmaqdis dari penguasaan
umat Islam. Dan kebiasaannya, persepsi mereka terhadap Islam bukan saja
bersifat perkauman tetapi kadangkala hingga ke tahap radikal. Maka tidak
hairanlah, sesetengah ahli teologi gereja ketika itu menyifatkan Islam sebagai
agama pagan atau agama sesat yang muncul dari tradisi Kristian-Yahudi. William
Langland dalam Pier’s Plowman (1370-1386) misalnya menggelar Nabi Muhammad
s.a.w sebagai seorang lelaki Kristian yang tersalah memilih agama. Manakala
Chauncer dalam manuskrip Canterbury’s Tale (1387-1400) menggelar penduduk Syam
sebagai pelik.

Namun, selepas kejayaan Mehmed II atau Sultan Muhammad
al-Fatih merealisasikan ramalan Nabi s.a.w semasa Perang Khandak iaitu
penawanan Constantinople pada tahun 1453, kerajaan Turki Uthmaniyyah muncul
sebagai satu kuasa yang digeruni di Eropah dan menjadi ancaman kepada
kerajaan-kerajaan Eropah terutama di Eropah Timur. Maka tidak hairanlah, Henry
Tudor atau Henry VII sudah berkira-kira mengadakan pakatan dengan Turki
Uthmaniyyah yang dilihat dapat menjamin kepentingan kedua-dua kerajaan di benua
tersebut. Baginda dikatakan suka memakai pakaian buatan Turki Uthmaniyyah
termasuk memakai pakaian daripada sutera dan baldu. Malah pada satu ketika,
Henry VII turut berkira-kira membentuk pakatan England-Perancis-Turki pada
tahun 1533 bagi melawan ancaman negara-negara Roman Katolik diketuai Maharaja
Charles V. Namun, rancangan tersebut tidak berhasil berikutan kedudukan England
hanyalah sebagai pemain minoriti dalam struktur kuasa-kuasa besar ketika itu.

Pada masa sama, timbul rasa tidak puas hati dalam
kalangan para pedagang Eropah terhadap dekri yang dikeluarkan Paus berkenaan
soal perdagangan dengan kerajaan-kerajaan Islam. Bukanlah satu rahsia Venice
membakulsampahkan dekri gereja dan meneruskan hubungan dagang yang sedia wujud
antara mereka dengan kerajaan-kerajaan Islam termasuk Turki Uthmaniyyah. Dan
bagi pedagang-pedagang Inggeris, mereka turut mengadakan hubungan dagang rahsia
dengan pemerintah negeri-negeri Barbar (koleksi negeri-negeri kecil Barbar)
yang meliputi sebahagian kawasan di Algeria, Maghribi dan Tunisia.

Selepas Elizabeth I menaiki takhta, pihak gereja
menyifatkan fahaman Protestan yang dipegang baginda sebagai memalukan dan
menyifatkan kenaikan baginda sebagai pemerintah England dan ketua gereja
sebagai tidak sah. Atas sebab itulah, Paus Pius V memutuskan hubungan dengan
England pada tahun 1570. Bagi Elizabeth I dan para penasihatnya seperti Robert
Cecil dan Sir Francis Walsingham, ia sebenarnya membuka peluang kepada mereka
bukan saja membentuk pakatan dengan kerajaan Turki Uthmaniyyah dan Dinasti
Safavid di Parsi. Malah, ia sebenarnya membuka ruang kepada London untuk
menambah kekayaan negara dan membuatkan semua pesaing mereka menggigit jari.

Hubungan dagang kedua-dua negara sudah terjalin bermula
pada 1553 melalui seorang saudagar sutera bernama Anthony Jenkinson. Jenkinson
diberi peluang bertemu dengan pemerintah Uthmaniyyah bernama Sultan Sulaiman
al-Qanuni semasa berada di Aleppo. Hasil dari pertemuan tersebut, England
diberi hak perdagangan bebas di semua wilayah jajahan Uthmaniyyah. Sekembalinya
ke England, Jenkinson dilantik sebagai wakil Syarikat Muskovy (sebuah syarikat
perdagangan untuk aktiviti dagang di Rusia) dan dihantar ke Parsi untuk bertemu
dengan Shah Tahmasp I dari Dinasti Safavid.

Walaupun hubungan dagang kedua-dua negara pada awalnya
berjalan lancar, kos kewangan memaksa mereka memfokuskan usaha dagang dengan
Turki Uthmaniyyah dan negeri-negeri Barbar. Gagasan ini diperjuangkan oleh
Walsingham yang mencadangkan penghantaran seorang duta merangkap pedagang
Inggeris dihantar ke Islambul (nama baru Constantinople) bagi mengadakan
pakatan strategik dengan Sultan Murad III. Pada tahun 1579, seorang saudagar
bernama William Harborne tiba di Islambul dengan membawa idea penubuhan sebuah
syarikat bernama Syarikat Levant. Ia merupakan satu lagi bentuk hubungan dagang
antara kerajaan Uthmaniyyah dengan England di mana syarikat berkenaan diberi
taraf diraja pada tahun 1581. Malah, Sultan Murad III turut member status zimmi
kepada Harborne dan rakan-rakan pedagang Inggeris, satu status yang banyak
membantu mereka sekiranya mereka berdagang di wilayah-wilayah Uthmaniyyah.

Hubungan rapat London-Islambul ini nyata menimbulkan
kemarahan negara-negara Roman Katolik termasuk Sepanyol. Sepanyol yang sudah
hilang akal bagaimana hendak menangani ancaman armada Hayruddin Barbarossa kini
merasa terancam dengan kekayaan England ketika itu. England menjadi makmur
semasa era Elizabeth I kerana lambakan emas yang ditukar dengan bekalan besi
bagi membantu kerajaan Uthmaniyyah dalam kempen perang mereka bukan saja
terhadap Sepanyol/Portugal tetapi juga terhadap Dinasti Safavid. Duta Sepanyol
Bernadino de Mendoza yang berang dengan keakraban London-Islambul mencadangkan
pihak gereja melabel sesiapa saja yang bekerjasama dengan musuh-musuh gereja
sebagai murtad dan patut diperangi habis-habisan.

Hubungan London-Islambul ini bukan setakat pada tahap
perdagangan sahaja. Malah, ia turut menjangkau kepada hubungan pakatan politik
antara kedua-dua pemerintah iaitu Elizabeth I dan Murad III. Dalam satu
suratnya kepada pemerintah Uthmaniyyah itu, baginda menggelar dirinya sebagai
pelindung agama Kristian dan menggelar Murad III sebagai pemerintah paling
berdaulat dari Empayar Timur. Mereka berdua saling berutus surat dan ianya
berterusan sepanjang dekad 1580-an. Hubungan Elizabeth I dengan baginda terus
akrab walaupun selepas kemangkatan Murad III pada tahun 1595. Hubungan itu
diteruskan menerusi koresponden surat antara baginda dengan bonda Murad III,
Nurbanun Sultan termasuk bertukar hadiah seperti kereta kuda dan jam organ yang
dihantar ke Islambul pada 1599 oleh Elizabeth I.

Sementara Harborne pula terus berada di istana
Uthmaniyyah sebagai wakil London sehinggakan golongan pembesar di situ
memanggilnya duta Lutheran. Semasa di Islambul juga, beliau memeterai
perjanjian pakatan Inggeris-Turki pertama yang dipanggil Capitulations di mana
ia terus berkuatkuasa sehinggalah kejatuhan kerajaan berkenaan pada tahun 1923.
Perjanjian tersebut member hak kepada pedagang-pedagang Inggeris berdagang
dengan bebas di wilayah-wilayah Uthmaniyah dari Aleppo hingga Kaherah. Dan
terima kasih kepada pengaruh halus Harborne dalam istana Uthmaniyyah, sebarang
usaha yang membawa kepada perjanjian damai Sepanyol-Turki berakhir dengan
kegagalan. Salah satu kenalannya ialah seorang pedagang bernama Samson Rowlie
atau nama Islamnya Hassan Aga. Pada tahun 1577, Rowlie ditangkap lanun-lanun
Turki di luar perairan Algiers, dipotong alat sulitnya dan diislamkan oleh
mereka. Beberapa tahun selepas itu, beliau menjadi penasihat wakil Uthmaniyyah
di Algiers dan langsung tidak berminat untuk kembali ke England.

Selain membentuk pakatan politik dengan Turki
Uthmaniyyah, kerjasama perdagangan antara London dengan negeri-negeri Barbar
diteruskan menerusi pembentukan sebuah syarikat dipanggil Syarikat Barbary. Sebagai
tukaran kepada komoditi emas dan gula, pihak Barbar mendapat besi dan kain
buatan England. Pengaruh Barbary, Turki dan Parsi masih kekal hingga ke hari
ini dan boleh dikesan dalam Bahasa Inggeris yang digunakan oleh kebanyakan
penduduk dunia. Antara perkataan Inggeris yang ada elemen Turki dan Parsi ialah
tulip (diambil dari sebutan Turki bagi perkataan Parsi dulband atau turban).
Malah, hiasan dalaman istana Elizabeth I turut mengandungi permaidani
berkualiti yang diimport dari dua kerajaan berkenaan.

Skala pakatan England-Turki bukan saja diterjemah dalam
bentuk pakatan politik dan perdagangan tetapi juga dalam bentuk aktiviti
kesusasteraan. Antara tahun 1579 hingga 1624 menyaksikan 62 pementasan teater
membabitkan watak-watak beragama Islam seperti Spanish Tragedy (1587) dan
Battle of Alcazar (1589). Fenomena ini mencapai kemuncak pada tahun 1590-an
membabitkan 20 teater dan ia turut mempengaruhi beberapa drama William
Shakespeare seperti Othello.

Kisah Othello ini diinspirasikan dari kisah seorang duta Maghribi bernama Muhammad al-Annuri yang tiba di London pada tahun 1600 dengan samara sebagai anggota delegasi perdagangan yang menuju ke Aleppo. Semasa menghadap Elizabeth I, beliau mencadangkan agar England mengadakan pakatan dengan mereka untuk memerangi kedudukan Uthmaniyyah di Afrika Utara. Bagaimanapun, rundingan tersebut berakhir dengan kegagalan kerana keinginan baginda menjaga pakatan sedia ada dengan Turki dan keengganan mereka melawan Sepanyol bersama England. Latar belakang al-Annuri menjadi inspirasi kepada watak Othello yang diperkenalkan Shakespeare dalam pementasan teater berkenaan.

Bagaimanapun, hubungan ini tidak diteruskan semasa era
Raja James I lebih-lebih lagi selepas memeterai Perjanjian London 1604.
Perjanjian berkenaan menamatkan sengketa yang berlarutan sejak sekian lama
antara London dengan Madrid, sekaligus apa-apa pakatan yang dilaksanakan
sebelum ini tidak lagi diteruskan. Namun, aktiviti perdagangan yang digerakkan
semasa Elizabeth I diteruskan menerusi penubuhan Syarikat Hindia Timur Inggeris
(SHTI) yang ditubuhkan pada tahun 1600 dan membantu melaksanakan cita-cita
imperialisme England/Britain pada abad ke-18 dan 19 Masihi di seluruh dunia
termasuk Kepulauan Nusantara.

SUMBER

Brotton, Jerry. (2018). HistoryExtra. Elizabethan
England’s relationship with the Islamic world. https://www.historyextra.com/period/elizabethan/elizabethan-englands-relationship-with-the-islamic-world/


Kenapa Tak Pernah Lahir Diktator Di US?

US ada tradisi “small government”. Kebanyakan Founding Fathers US adalah “classical liberal” yang anti big government. Masa menggubal perlembagaan, mereka fikir segala cara untuk hadkan kuasa presiden/kerajaan. Dari 1789-1900 kabinet ada 7-8 orang saja. Bank pusat pun tiada.

Small government menggalakkan pengembangan sektor swasta. Benda yang kerajaan tak sediakan, persatuan/syarikat swasta sediakan.

Dalam satu cara, ia membebaskan masyarakat daripada kerajaan. Tapi realitinya bukan kerajaan je menindas; swasta pun boleh menindas (contoh hak pekerja).

Jadi bermula dengan Theodore Roosevelt (1901-1909), presiden US cuba mengembangkan fungsi dan kuasa kerajaan. Besarkan kabinet. Cukaikan syarikat. Buat bank pusat. Banteras monopoli.

Tapi disebabkan modal & kepakaran dah beratus tahun dipegang swasta, jadi hasilnya tak banyak.

Sebab itu US tak ada benda macam media kerajaan. Media dah established sebelum kerajaan nak kembangkan kuasa.

Jadi siapa yang jadi kerajaan pun tak banyak kuasa untuk mempengaruhi pendapat orang ramai. Tapi kalau dia buat silap sikit, memang dikecam siang malam.

Kongres juga mempunyai kuasa lebih besar berbanding presiden. Tambahan pula dengan struktur kerajaan US yang berlapis-lapis (di peringkat negeri ada lagi governor, state legislature), jadi sangat sukar berlaku “concentration of power” di tangan presiden.

Sebelum nak kagum dengan sistem US, kena ingat beberapa perkara:

1. Sektor swasta lebih kuat menyebabkan kerajaan tak boleh subsidi pendidikan/kesihatan. Bil hospital mahal nak mampus.

2. Kerajaan tak dapat berfungsi. Bajet selalu tak dapat diluluskan (government shutdown).

Itu yang Francis Fukuyama bidas dalam The Origins of Political Order: kerajaan US ambil masa berpuluh-puluh tahun untuk menampal lubang jalan. China satu minggu boleh bina hospital.

Bukan nak kata sistem China bagus. Tapi kena ada balance antara “liberty” dan “efficacy”.

US juga bertuah dapat Washington sebagai presiden pertama.

Walaupun Alexander Hamilton hasut dia jadi president for life, dia berundur selepas 2 penggal. Set precedent.

Manakala presiden pertama Amerika Selatan, Bolivar jadi president for life. Sebab tu diktator ramai di sana.


Bagaimana Sebuah Kapal Selam Berfungsi?

Pernahkah anda tertanya-tanya bagaimana sesebuah kapal selam berfungsi?

Artikel ini akan menjelaskan bagaimana sesebuah kapal selam itu berfungsi serta proses-proses yang diperlukan di dalam sesebuah kapal selam untuk memastikan kapal selam dan kru itu sendiri pada tahap yang terbaik.

Sebelum ini, armada perang laut hanya terdiri daripada kapal-kapal permukaan air sahaja. Kini dengan kemajuan teknologi tamadun manusia membawa kepada terciptanya sebuah mesin yang mampu menyelam dan mengubah kawasan bawah permukaan laut menjadi medan perang.

Kapal selam merupakan antara alat perang yang paling ditakuti dek kerana kebolehan kapal selam untuk menyelinap masuk ke dalam kawasan musuh tanpa disedari dan juga kebolehan untuk menyerang sesebuah kapal atau lokasi tertentu tanpa mendedahkan lokasi kapal selam itu sendiri.

?Proses menyelam dan timbul ke permukaan.

Sesebuah kapal selam atau kapal permukaan berkebolehan untuk terapung di permukaan air adalah kerana berat air yang disesar atau digantikan (“displace”) sama dengan berat kapal tersebut. Sesaran air tersebut menghasilkan sebuah daya yang menaik ke atas iaitu daya apungan (“buoyant force”) dan ianya berlawanan dengan daya graviti yang menarik ke bawah. Tidak seperti kapal permukaan konvensional permukaan air, kapal selam mampu mengawal keapungannya justeru membolehkan ia untuk menyelam dan timbul di laut.

Bagi sesebuah kapal selam untuk mengawal keapungannya, ia memerlukan tangki pengimbang (ballast tank) dan tangki sokongan (auxillary /trim tank) yang sama ada dipenuhi dengan air atau udara.

Apabila tangki pengimbang tersebut diisi dengan udara, ia menyebabkan kapal selam itu terapung oleh kerana ketumpatan keseluruhan kapal selam menjadi lebih kurang daripada ketumpatan air di sekelilingnya. Dan apabila tangki pengimbang tersebut diisi dengan air, ia menyebabkan ketumpatan kapal selam lebih tinggi daripada ketumpatan air di sekelilingnya justeru membolehkannya untuk menyelam (“negative buoyancy”).

Manakala untuk kapal selam kekal mendatar di mana-mana kedalaman air ketika menyelam, keseimbangan di antara air dan udara dikekalkan di dalam tangki pengimbang (ballast tank) dan tangki sokongan (trim tank). Ini kerana supaya ketumpatan keseluruhan kapal selam tersebut sama seperti ketumpatan air di sekelilingnya (“neutral buoyancy”).

Seterusnya, apabila kapal selam ingin timbul ke permukaan, udara akan dipam ke dalam tangki pengimbang (ballast tank) justeru menggantikan atau mengeluarkan air dari dalam tangki tersebut sehingga ketumpatan keseluruhan kapal selam tersebut kurang daripada ketumpatan air di sekelilingnya (“positive buoyancy”).

Selain itu, jika berada di dalam situasi kecemasan yang memerlukan kapal selam segera timbul ke permukaan, tangki pengimbang (ballast tank) akan diisi oleh udara bertekanan tinggi untuk membolehkan kapal selam tersebut timbul ke permukaan air dengan lebih cepat.

? Sistem sokongan hidup.

Sistem sokongan hidup di dalam kapal selam mempunyai 3 elemen penting iaitu;

?Mengekalkan kualiti udara di dalam kapal selam.

Manusia bernafas dengan udara yang mempunyai 4 jenis gas. Ia terdiri daripada gas nitrogen 78%, oksigen 21%, argon 0.94 %, karbon dioksida 0.04%. Apabila manusia bernafas, oksigen yang terkandung di dalam udara digunakan dan paru-paru kemudian akan menukarkan kepada karbon dioksida.

Pernafasan yang dihela keluar oleh manusia mengandungi kira-kira 4.5% karbon dioksida. Oleh kerana kapal selam adalah seperti bekas yang tertutup, pengurangan oksigen dan penggumpulan karbon dioksida boleh berlaku justeru boleh menyebabkan kru sesak nafas.

Terdapat 3 perkara yang boleh dilakukan bagi mengekalkan kualiti udara di dalam kapal selam;

– Bekalan oksigen perlu sentiasa ditambah sama seperti penggunaannya

– Karbon dioksida perlu disingkirkan dari udara

– Kelembapan di sebabkan helaan pernafasan perlu disingkirkan.

Sumber oksigen boleh diperoleh sama ada daripada tangki-tangki oksigen bertekanan tinggi dan penggunaan mesin penjana oksigen (generator) yang menggunakan teknik hidrolisis. Serba sedikit tentang mesin penjana oksigen yang menggunakan teknik hidrolisis tersebut, ia membabitkan proses penggunaan tenaga arus elektrik kepada air yang dikumpul oleh kapal selam. Apabila arus elektrik dikenakan atau dilalukan kepada air, ia memecahkan molekul air tersebut menjadi gas hidrogen dan oksigen. Seperti yang kita tahu, air terdiri daripada gabungan di antara atom hidrogen dan oksigen (H2O), justeru penghasilan 2 atom hidrogen dan 1 atom oksigen.

Seterusnya, penyingkiran gas karbon dioksida dari udara pula dilakukan dengan sebuah alat yang dinamakan (‘scrubber’). Ia membabitkan proses penggunaan reaksi larutan bahan kimia di antara natrium hidroksida, kalsium hidoksida atau lithium hidroksida. Proses ini menyebabkan gas karbon dioksida terperangkap dan disingkirkan dari udara dengan berkesan.

Manakala bagi menyingkirkan lembapan (moisture) ianya boleh dilakukan dengan menggunakan alat penyahlembapan (dehumidifier) atau ianya juga dapat dilakukan dengan menggunakan reaksi bahan kimia.

? Mengekalkan bekalan air bersih.

Kebanyakan kapal selam mempunyai alat atau mesin yang berkebolehan menyuling air laut menjadi air tawar. Prosesnya sangat mudah, ia melibatkan air laut tersebut dipanaskan sehingga menjadi wap air, proses ini bagi membuang kandungan garam daripada air laut tersebut.

Seterusnya, wap air tanpa garam tersebut akan melalui tiub yang kemudian disejukkan. Air tawar yang terhasil dari proses ini dikumpulkan ke sebuah tangki berasingan. Kegunaan air ini adalah sama ada untuk menyejukkan suhu peralatan kapal selam atau kegunaan kru kapal selam itu sendiri seperti memasak, minum, penjagaan diri dan sebagainya.

? Sumber tenaga kapal selam.

Terdapat dua jenis kapal selam yang terbahagi melalui perbezaan penjanaan sumber tenaganya. Iaitu, kapal selam berkuasa nuklear & kapal selam hibrid berenjin diesel elektrik.

? Kapal selam berkuasa nuklear.

Kapal selam berkuasa nuklear, mempunyai tempoh selaman yang sangat lama dan ianya tidak memerlukan pengisian semula bahan api seperti kapal selam berenjin diesel. Enjin kapal selam ini, dikuasakan oleh reaktor nuklear.

Seperti yang kita tahu, reaksi nuklear menghasilkan tenaga haba yang sangat banyak. Haba yang terhasil ini kemudian digunakan untuk memanaskan air bagi menghasilkan stim. Stim yang terhasil pula digunakan sama ada untuk memutarkan gear untuk menggerakkan bebaling (propeller) untuk kuasa tujahan kapal selam, atau memutarkan turbin-turbin penjana elektrik. Elektrik yang dijana melalui putaran turbin ini pula, digunakan untuk memberi tenaga bagi seluruh kapal selam ini dan peralatannya berfungsi.

Salah satu contoh, ialah kapal selam berkuasa nuklear dari kelas Ohio milik Tentera Laut Amerika Syarikat (US Navy). Ia mempunyai kelebihan masa beroperasi yang sangat lama, dan hanya terhad oleh kerana bekalan makanan kru sahaja. Kapal selam ini juga turut membawa misil balistik (SLBM, Sea Launch Ballistic Missile) yang berkebolehan mencapai sasaran 7,000-11,000 KM jauhnya. Oh ya, misil balistik ini juga berkuasa nuklear.

Fakta: Terdapat beberapa kemalangan yang melibatkan kapal selam berkuasa nuklear. Dan yang paling dikenali adalah kemalangan yang melibatkan kapal selam USS Thresher (SSN-593) milik Amerika Syarikat serta K-141 Kursk milik Rusia. Takziah kepada mereka yang terkorban.

? Kapal selam hibrid berenjin diesel elektrik.

Di sini, saya ingin membuat kapal selam dari jenis Scorpene sebagai contoh. Ini kerana kapal selam Scorpene yang turut terdapat di dalam kelengkapan armada laut Tentera Laut DiRaja Malaysia ini merupakan kapal selam dari jenis ini dan ianya mempunyai kelebihannya tersendiri.

Berbalik kepada artikel, kapal selam hibrid berenjin diesel elektrik ini, jika dilihat diatas kertas, mungkin tidak terbanding dengan kapal selam berkuasa nuklear yang tidak memerlukan pengisian semula bahan api, penyelenggaraan yang kerap serta kebolehan beroperasi untuk masa yang sangat lama dan kebolehan beroperasi pada paras laut yang sangat dalam.

Walaubagaimanapun, disebabkan oleh harga serta kos penyelenggaraannya yang murah berbanding kapal selam berkuasa nuklear, kapal selam berenjin diesel ini masih kekal relevan di mata industri pertahanan. Selain itu, saiz kapal selam berenjin diesel ini lebih kecil berbanding kapal selam berkuasa nuklear justeru memudahkan pergerakan di dalam laut.

Tetapi, enjin diesel merupakan sebuah enjin konvensional yang memerlukan oksigen untuk proses pembakaran bahan api, sudah tentu ia memerlukan oksigen untuk berfungsi, jadi bagaimana enjin diesel ini berfungsi jika menyelam itu, menterhadkan perolehan oksigen?

Jawapannya mudah, kapal selam berenjin diesel ini, mempunyai 2 buah atau lebih enjin diesel. Jadi kapal selam berenjin diesel elektrik ini boleh menggunakan 1 buah enjin untuk memberi kuasa kepada motor elektrik yang menggerakkan bebaling (propeller) untuk kuasa tujahan, dan 1 buah enjin lagi, digunakan untuk membekalkan tenaga kepada penjana elektrik yang kemudian mengecas simpanan bateri utama.

Pada ketika ini, kapal selam tersebut perlu berada pada paras snorkel untuk membolehkan oksigen dibekalkan kepada enjin diesel no.1 yang memberi tenaga kepada motor elektrik demi untuk menggerakkan bebaling untuk kuasa tujahan. Setelah selesai proses pengecasan bateri dari enjin diesel no.2 yang bertindak sebagai penjana elektrik, tenaga elektrik dari simpanan bateri utama ini kemudian digunakan oleh kapal selam untuk kuasa tujahan ketika menyelam selain membekalkan tenaga kepada peralatan kapal selam tersebut.

Kini dengan kemajuan teknologi, kapal selam Scorpene tidak lagi perlu untuk berada pada paras snorkel untuk membekalkan oksigen kepada enjin diesel elektrik untuk kuasa tujahan.

Ini kerana teknologi AIP (Air-independent propulsion) yang membolehkan enjin diesel berfungsi tanpa bekalan oksigen yang diperoleh dari atmosfera dimana bateri elektriknya dicas dengan janakuasa diesel yang mendapat bekalan udara dari kanister kanister oksigen atau pengecasan bateri elektrik dibuat dengan menggunakan sel bahan api bebas udara seperti yang diterapkan pada sistem AIP MESMA. Ia tidak secara langsung meningkatkan tahap siluman platform bawah permukaan tersebut tetapi memanjangkan jangka masa selaman platform tersebut dibawah permukaan.

Bagi Scorpene milik TLDM pula, terdapat rancangan untuk menambah baik atau menaiktaraf KD Tunku Abdul Rahman dan KD Tunku Abdul Razak untuk membolehkan kedua-dua buah kapal selam ini mengaplikasikan sistem AIP. Justeru meningkatkan kebolehannya menjaga perbatasan negara.

Akan tetapi, suatu halangan terbesar proses naik taraf adalah kerana terdapat beberapa ahli politik yang mempertikaikan kebolehan Scorpene ini serta persepsi buruk dari rakyat Malaysia sendiri, walaupun telah banyak artikel dikeluarkan oleh mereka yang berpengalaman luas tentang kapal selam. Mungkin rakyat Malaysia boleh melancarkan tabung khas bagi menyumbang kepada dana penambahbaikkan aset pertahanan negara.

Funfact: Tahukah anda, ketika latihan ketenteraan (war game) di antara US Navy dan Tentera Laut Sweden, kapal selam milik Sweden HSMS Gotland berjaya menyusup masuk ke dalam formasi US Navy dan berjaya “memusnahkan” aircraft carrier US Navy beberapa kali tanpa dikesan. Ini membuktikan kapal selam hibrid diesel-elektrik sangat ampuh dan mempunyai kelebihannya tersendiri.

? Sistem Navigasi.

Seperti yang anda tahu, cahaya matahari tidak menembusi laut dengan baik. Semakin dalam laut itu, semakin kurang cahaya matahari dapat menembusinya. Jadi boleh dikatakan bahawa sesebuah kapal selam berada dalam keadaan “buta” apabila berada dibawah permukaan laut. Akan tetapi, dengan kemajuan teknologi navigasi yang canggih, sofistikated serta carta navigasi yang tepat, keadaan ini tidak menjadi masalah kepada sesebuah kapal selam.

Apabila berada di permukaan laut, sesebuah kapal selam bernavigasi dengan menggunakan GPS (Global Positioning System) untuk kebolehan menentukan longitud dan latitud dengan tepat. Bukan menggunakan aplikasi Waze atau Google Maps ya. Tetapi, sistem GPS ini tidak dapat berfungsi apabila kapal selam itu dibawah permukaan laut.

Seterusnya, apabila kapal selam berada di bawah permukaan laut, ia bernavigasi dengan sistem panduan inersia. (Inertial Guidance System). Sistem ini adalah sistem navigasi kolektif yang menggunakan kuasa pemprosesan komputer serta mekanikal seperti giroskop dan akselerometer. Sistem ini mengawal dan mengira halatuju kapal selam dengan lokasi yang ingin dituju.

Bagi mengesan dan mengenal pasti kedudukan musuh, sistem sonar digunakan (sound navigation and ranging). Sonar terbahagi kepada dua iaitu sonar aktif dan sonar pasif;

Sonar aktif merupakan proses mengeluarkan gelombang bunyi yang akan menjelajah kawasan laut sekitarnya. Gelombang bunyi tersebut, jika bertemu dengan kapal selam musuh atau objek bawah laut seperti batu, ia akan terpantul semula kepada kapal selam yang menghasilkan gelombang bunyi itu tadi.

Dengan mengetahui kelajuan dan masa yang diambil untuk gelombang bunyi tersebut “pergi dan balik”, komputer boleh mengira jarak diantara kapal selam dan sasaran (kapal selam musuh atau batuan bawah laut).

Manakala bagi sonar pasif pula, ia membabitkan proses mendengar gelombang bunyi yang dihasilkan kapal-kapal musuh.

Funfact: Tahukah anda bahawa haiwan seperti ikan paus, dolphin, dan kelawar turut menggunakan gelombang bunyi yang dipanggil (echolocation) untuk pergerakan dan mencari mangsa.

Akhir kata, kapal selam merupakan senjata pertahanan & serangan yang sangat ampuh di medan perang serta dilengkapi dengan teknologi-teknologi terkini.

Dan sedikit pesanan kepada rakyat Malaysia, janganlah kita mengganggap remeh pengorbanan anggota tentera yang menjaga perbatasan negara ini. Serta jangan politikkan isu mengenai kedaulatan negara. Kerana kedaulatan negara yang kita nikmati pada hari ini, adalah hasil perjuangan dengan keringat dan darah.

Sekian, terima kasih.

Rujukan & Bacaan lanjut:


Perangai Pelik Orang Kita Suka Mengangkat Sumber Penjajah

Sering saya jelaskan, dalam mengkaji peristiwa sejarah, kita perlu bergantung pada kepelbagaian pakar dengan tafsiran masing-masing. Itu adalah perkara paling utama sekali, selagi mana orang awam bukan pakarnya. Kecuali anda telah lama mengkaji, membaca dan menganalisis daripada pelbagai sumber. Atau anda sudah menerbit atau menghasilkan tesis yang telah dipertahan dengan ukuran peer review, viva voce, pembentangan dan sebagainya. Maka kita harus berhati-hati jika ada pandangan sejarah daripada seorang bukan pakar kerana kandungannya penuh keraguan.

Jangan peduli siapa penulisnya dalam media sosial ini. Selagi bukan pakar, orang tersebut bukan orang yang tahu – apatah lagi boleh dipercayai. Lagi-lagilah kalau rujukan hanya sekadar satu atau dua sumber untuk merungkaikan sejarah. Tidak kisah jika sumber tersebut diangkat setaraf “malaikat” (paling suci) sekalipun. Tetap tidak cukup. Kalau anda pelajar sejarah, anda tahu markah selayaknya apabila rujukan hanya dua sumber sahaja.

Dalam kes peristiwa kejatuhan Melaka, banyak yang sembang pasal isu kepimpinan, perpecahan politik, kekebalan kubu dan persenjataan, teknologi dan strategi, kejahatan raja dan pembesar, dan isu pengkhianatan. Bab ini patut dikaji dengan teliti. Kena ada pelbagai sumber. Tidak lengkap kalau bergantung pada sumber asal penjajah semata-mata, seperti catatan Tome Pires, Araujo atau Afonso D’Albuquerque – apatah lagi jika guna dokumen-dokumen rasmi dan peribadi yang mesti dibandingkan dengan kajian lebih luas.

Bimbang betul tengok fenomena sejarah bersumber dokumen sebegini. Tidak kisahlah daripada pihak mana, biarpun Portugis, British atau Jepun. Malah kita tidak boleh bergantung pada sumber Melayu seperti Sulalatus Salatin sepenuhnya kerana bagi saya ada elemen berat sebelah. Kalau sumber Melayu kena berhati-hati, macam mana kita boleh percaya terus pada sumber penjajah yang sememangnya senget dengan sikap berat sebelah?

Dorongan Berat Sebelah Dalam Bacaan Moden

Sikap berat sebelah zaman sekarang memang padu dari segi dakyahnya. Zaman sekarang lagi banyak dakyahnya. Tengok saja sumber seperti The Rocket atau Malaysia Kini. Silap-silap kalian telan bulat-bulat tafsiran Ramasamy atau Ranjit tu. Tidakpun Hishammudin Rais, dengan tafsiran komunisnya yang ternyata kelabu asap. Kalau boleh percaya terus, semua nama ini wajar dijulang sebagai ahli sejarah. Sedangkan dalam bidang sendiri, mereka sudah jauh menyimpang.

Apabila mengkaji kisah sejarah Melaka, sumber yang ada bukan lagi mengejutkan kecuali untuk orang baru belajar. Dokumen-dokumen Portugis disusun pelbagai pihak, sekali gus bukan lagi sumber baharu. Untuk ahli sejarah, semua dokumen ini sudah jadi macam makanan. Mereka sekadar merujuk, takkan sesekali terpegun atau terpengaruh. Mereka tahu mempertimbang maklumat ikut disiplin sejarah yang kena soal habis supaya penilaian tiada prasangka prejudis.

Bab pengadilan moral sebegini sangat penting supaya naratif objektif tidak separuh masak. Mereka yang rujuk satu dua sumber memang pandang mudah bab ini. Itu tandanya mereka kurang membaca dan cepat terkejut beruk apabila jumpa sumber tinggalan berzaman. Masalahnya segelintir dalam kalangan orang kita pun sama. Cakap pasal Melaka, mesti simpulkan bab pengkhianatan dan pembelotan. Begitu mudah orang kita buat kesimpulan yang sangat mengaibkan. Lagi-lagi apabila mereka berasa ini tafsiran baharu.

Perbincangan Tentang Kejatuhan Melaka

Kes kejatuhan Melaka ini unik. Faktor kononnya Melaka runtuh atau ditawan kerana kekejaman Sultan Mahmud sukar nak dipertahankan secara langsung. Kena berputar lidah menyebut itu dan ini sebagai kaitannya. Kerana kaitannya amatlah tidak jelas. Nak mendakwa wujud perpecahan dalam politik Melaka? Soalnya, politik mana tiada perpecahan? Hampir setiap masa dan dalam setiap kerajaan ada perpecahan. Maka tidak boleh huraikan secara tuntas ini faktor langsung kejatuhan Melaka. Tambah pula Melaka serba serbinya masih kuat dari segi ekonomi dan keutuhan pertahanan. Bahkan kerajaan Melaka memiliki askar – armada sendiri dan upahan – yang ramai. Tak timbul kenapa Melaka mesti bergantung kepada askar upahan, anda ingat British tu berperang dengan tentera sendiri semasa menakluk tanah jajahan?

Apa yg paling wajar sudah tentulah mengamati saat Melaka diserang, itulah faktor langsung yang boleh menjadi premis asas dalam penghujahan. Hanya faktor langsung saja relevan. Faktor tidak langsung banyak merepek, dicipta tanpa logik sampai ada yang cakap Melaka dilaknat Tuhan. Cuba tengok “Teori Ibnu Khaldun” yang entah apa sahaja, sampai habis fakta sejarah terbelit dan dibelitkan dengan teori mana halah yang bukan berunsur sejarah.

Kembali kepada isu kejatuhan Melaka. Panjang saya cerita pasal penghujahan faktor. Satu-satunya kita kena fokus sekarang adalah: “kenapa dan bagaimana Melaka kalah?” Soalan mudah ini akan bertambah luas kerana timbul pula soalan-soalan seperti:

Ini yang harus didebatkan dengan menggunakan pelbagai sumber termasuk teks peribumi sendiri. Banyak saja kajian yang merungkaikan bab ini – tetapi sengaja kita menjadi alpa dan memburu kelentongan. Lain yang patut kita baca tetapi sengaja kita memilih sumber penjajah semata-mata dan dengan berlagaknya cakap inilah fakta sejarah.

Dalam mengamati peristiwa kejatuhan Melaka, ada satu sisi sejarah yang mungkin sangat sensitif untuk difahami kita semua. Sisi ini melibatkan peranan kelompok beragama Islam dan Hindu dalam kalangan Tamil di Melaka. Bagi saya, sisi ini sangat munasabah keranan peranan dimainkan keluarga Tun Ali dan Tun Mutahir. Fikir balik mana datangnya watak-watak seperti “Naina Chatu”, “Kitul” dan “Raja Mendeliar” yang bercerita pasal pedagang berebut kekayaan, saling bermusuhan dan cemburu antara satu sana lain.

Elemen ini tidak dibincangkan langsung, habis kena tinggal seolah-olah kita berapologetik dan malu ekoran perkaitannya dengan isu sosial semasa. Walhal kisah ini sangat penting kerana dari sinilah timbul unsur dendam terhadap suku-sakat Tun Mutahir.  Dari sini juga timbul isu kesungguhan pedagang Gujarat untuk berperang. Timbul lagi kesungguhan pedagang asing lain yang membekalkan maklumat penting seperti rahsia kubu Melaka. Mereka juga menyekat bekalan beras ke Melaka dan menyediakan kapal dagang kepada pihak Portugis. Mereka juga bernasihat supaya jangan guna haluan diplomasi.

Semua faktor di atas kena pula dengan kesilapan strategi Sultan Mahmud yang pergi berundur. Itu semua faktor langsung yang harus diutamakan. Kenapa isu-isu ini dipinggirkan semata-mata untuk kita buang masa berbincang pasal isu perpecahan (kononnya wujud)? Apatah lagi isu kelemahan pembesar, kekejaman Sultan Mahmud, kelompangan kuasa serta cemburu Sultan pada Tun Fatimah. Padahal kalau fikir balik, mana mungkin kepimpinan yang jadi punca kejatuhan sedangkan Melaka bukan main stabil pada masa itu?

Tidak timbul bab perpecahan, pemberontakan, atau persaingan. Malah tiada keserabutan pun apabila Tun Mutahir itu dijatuhi hukuman mati. Portugis mendakwa Tun Mutahir seorang kaki rasuah dan sedang berkomplot menjatuhkan Sultan untuk angkat dirinya sebagai Sultan baharu. Namun dakwaan Portugis diperolehi daripada kelompok pedagang, sekali gus bersifat buah mulut (hearsay) sahaja.

Artikel ini dinaikkan selepas mendapat persetujuan Dr Azmi.

Kesultanan Melayu Melaka. Sebuah kerajaan Melayu yang dikenang sampai hari ini. Namun sayang sekali, ramai tercari-cari macam mana untuk belajar tentang kerajaan ini secara mendalam. Maka kami sediakan kepada anda sebuah buku yang mengumpul semua sumber sedia ada untuk ditulis dalam bentuk mudah difahami semua. Dengan hanya satu pembelian, anda akan merentas masa dan kembali ke zaman keagungan Melaka terdahulu. Link pembelian: https://shopee.com.my/The-Patriots-Tasjil-Anis-Salatin-Rahsia-Agung-Melaka-i.238336777.3439494308?


Penaklukan Pahang: 200 Buah Kapal Melaka Menawan Pahang

Sultan Mansur Syah adalah layak digelar sebagai seorang penakluk hebat dalam sejarah Melayu. Ketika zaman pemerintahannya nama-nama pahlawan hebat seperti Hang Tuah, Hang Jebat dan para sahabat menjadi sangat masyur. Salah satu kisah kejayaan penaklukan Sultan Mansur Syah adalah merampas Pahang daripada kekuasaan Siam. Kalau ketika era pemerintahan Sultan Muzaffar Syah yang memerintah sebelum baginda, Melaka hanya berjaya mempertahankan diri daripada Siam. Tetapi kekuatan Melaka bertambah lebih gagah apabila akhirnya berjaya menakluk Inderapura, yang ketika itu dibawah pemerintahan Maharaja Dewasura. Peristiwa hebat ini berlaku ketika 1454 Masihi. Inderapura untuk rekod, merupakan negeri naungan kepada kerajaan Ligor ketika itu.

Dalam misi penaklukan ini, Melaka dibawah Sultan Mansur Syah telah menghantar 200 buah kapal perang, bersama dengan 20 orang hulubalang yang dinamakan seperti berikut Tun Pikrama, Tun Wijaya Maha Menteri, Seri Bija Diraja, Seri Bija Pikrama, Tun Sura Diraja, Tun Amar Diraja, Tun Bija Diraja, Seri Bija Pikrama, Tun Bija Setia, Sang Bija Rana, Tun Rakna, Seri Setia, Sang Naya, Sang Guna, Sang Jaya Pikrama, Sang Aria, Sang Rakna Sura, Sang Sura Pahlawan, dan Tun Bija Pikrama yang diketuai oleh Bendahara sendiri. Hulubalang ini boleh ditafsirkan sebagai jeneral perang bagi organisasi militari Melaka itu sendiri.

Berdasarkan kiraan yang dibuat oleh rakan saya, Tuan Nabil, beliau meramalkan sekurang-kurangnya hulubalang akan memimpin 1000 angkatan tentera bersama dengan mereka. Dalam hal ini, kita boleh meramalkan bahawa kemungkinan tentera yang dibawa oleh Melaka boleh mencecah sehingga 20, 000 buah ketumbukan dengan anggaran sebuah kapal mungkin membawa dalam 100 orang prajuit. Apa-apa pun angka ini sekadar hipotesis berdasarkan catatan dalam sulalatus salatin dan anggaran.

Dicatatkan dalam perang ini di mana akhirnya Inderapura terpaksa mengalah dengan kepungan yang dibuat oleh tentera Melaka. Ada yang lari daripada tenetra Melaka termasuklah pemerintah Inderapura ketika itu, Maharaja Dewa Sura. Ada pula yang tertawan termasuklah puteri kepada Maharaja Dewa Sura iaitu Puteri Onang Sari yang dikatakan cantik rupa parasnya. Maharaja Dewa Sura pun melarikan diri dalam sebuah perahu bersama dengan para loyalisnya sehingga jauh daripada bala tentera Melaka sehingga ke sebuah jeram yang berada di pendalaman Pahang.

Ketika perahu tersebut sedang memasuki kawasan jeram, dia mengarahkan para loyalisnya yang sedang mengayuh perahu tersebut supaya memperlahankan perahu tersebut dalam bahasa Siam yang berbunyi Kwai. Maka sejak hari itu, jeram tersebut dikenali sebagai Jeram Kwai. Hari ini, lokasinya terletak di Jeram Koi, Ulu Tembeling. Inderapura pula dikenali sebagai Pekan.

Disangkanya bahawa tentera Melaka sudah kehilangan jejaknya. Namun sebaliknya berlaku apabila tentera Melaka masih gigih mengejarnya. Maka terpaksalah Maharaja Dewa Sura meninggalkan perahunya dan melarikan diri ke darat. Dikatakan bahawa perjalanannya meredah kawasan hutan mengambil tempoh 3 hari 3 malam.

Lagipun Bendahara sudah mengarahkan segala hulubalang Melaka mengejar Maharaja Sura. Dalam banyak-banyak hulubalang yang begitu gigih mengejar Maharaja Sura, Seri Bija Diraja pula kelihatan seperti bermain-main dan tidak bersungguh.

Acapkali kapal atau perahu yang dinaikinya terlihat akan daratan yang menarik, tentu dia akan berhenti dan melakukan aktiviti lain seperti yang digambarkan dalam Sejarah Melayu sebagai “berburu kerbau jalang dan menikam seladang, dan memikat berkik.” Ini ditegur oleh anak buahnya. Tercatat seperti berikut dalam Sejarah Melayu:

“Bagaimana tunku, ini bukan pekerjaan kita disuruh Datuk Bendahara bermain; disuruhkan mengikut Maharaja Sura. Orang lain sungguh-sungguh ia mengikut; kita raga-raga dengan bermain. Jika orang kelak bertemu dengan dia, oranglah yang beroleh jasa; kita satu pun tiada perolehan. “

Maka kata Seri Bija Diraja, “Di mana kamu semua orang muda-muda tahu, kerana Maharaja Sura itu kukirakan nama¬nya di bawah namaku, harinya di bawah hariku, ketikanya di bawah ketikaku; di mana ia akan Iepas daripada tanganku?”

Dipendekkan cerita, ketika itu pula Maharaja Dewa Sura terpaksa melarikan diri melalui jalan darat sehinggalah bertemu dengan sebuah rumah milik seorang wanita tua. Lalu Maharaja Dewa Sura pun meminta nasi kepada wanita itu. Dia hanya membalas:

“Tuanku, di manakah Hambamu beroleh nasi, kerana Hambamu orang miskin, nantilah Hambamu randaukan dahulu dengan daun-daun kayu sayur-mayur, Iagi menangkap anak-anak ikan.”

Namun, ketika si wanita tua itu pergi ke tepi pantai menangkap ikan, dia tertangkap pula dek Seri Bija Diraja yang sedang bersuka-suka di kawasan hilir, tatkala semua hulubalang lain pergi kawasan hulu. Maka Seri Bija Diraja pun mengarahkan agar seluruh anak buahnya menangkap wanita itu. Sejarah Melayu mencatatkan seperti berikut:

“Di mana Maharaja Dewa Sura? Jikalau tidak kamu katakan, sekarang aku suruh apit.” Maka kata si tua itu, “Jangan Hamba diapit, akan Maharaja Dewa Sura duduk di rumah Hambamu.” Maka oleh Seri Bija Diraja disuruhnya segala orangnya naik mengepung Maharaja Dewa Sura; maka Maharaja Dewa Sura pun ditangkap oranglah.

Maka Seri Bija Diraja pun mengepung rumah wanita tua itu bersama dengan anak-anak buahnya. Akhirnya tertangkaplah Maharaja Dewa Sura. Dan yang lebih menariknya, ketika berdekatan dengan rumah wanita tua terdapat sebuah Pokok Mahang. Lalu negeri Inderapura yang luas itu pun dinamakan sebagai Pahang dan sungai yang mengairinya sebagai Sungai Batang Pahang sehinggalah kini.

Seri Bija Diraja kemudiannya menjadi gabenor yang dilantik oleh sultan Melaka untuk mentadbir Pahang manakala Puteri Onang Sari dikahwinkan dengan baginda Sultan Mansur Shah sendiri. Seri Bija Diraja kekal sebagai gabenor Melaka di Pahang sehinggalah pada tahun 1470, apabila Raja Muhammad ibni Sultan Mansur Shah putera kepada Sultan Mansur Shah melalui perkahwinannya dengan Puteri Onang Sari ditabalkan menjadi sultan pertama di Pahang, dengan gelaran Sultan Muhammad Shah.

Rujukan:

1. Sulalatus Salatin versi A Samad Ahmad

2. Linehan, William (1973), History of Pahang, Malaysian Branch Of The Royal Asiatic Society, Kuala Lumpur p 2-13


Analisis Ilmiah Ke Atas Tweet Maya Karin

Berlaku adil kepada Maya Karin, aku tak rasa lah dia ada niat nak merendah-rendahkan adik yang berumur 10 tahun tu.

Apa yang dia risau ialah seorang pelajar Darjah 4 tak dapat nak membalas soalan semudah “how old are you” dalam event “library talk”. Itu seolah-olah menunjukkan ada masalah dalam sistem persekolahan kita. Sebab tu dia tag YB Menteri Pendidikan.

Bukan dia nak kata pelajar tu tak intelligent, tak. Bahasa Inggeris ialah subjek wajib kat sekolah, kegagalan untuk menguasai BI akan menjejaskan prestasi akademik kelak.

Kita tak boleh bandingkan keadaan kita dengan Korea, Jepun atau Perancis. Subjek BI tak wajib di sekolah rendah negara-negara diorang, kerajaan diorang pun tak galakkan belajar BI sebab takut itu akan membawa pengaruh negatif kepada citra dan fikrah rakyat dia (bombastik pula ayat aku).

Cuma masalah Tweet MK yang pertama ialah petik nama Terengganu. Orang pun ingat dia cuba nak merendah-rendahkan keupayaan orang Ganu berbahasa Inggeris. Sebenarnya MK sebut nama Ganu sebab kebetulan event library talk dia buat kat situ je. Mungkin dia tak perasan kot sensitiviti melibatkan nama negeri. Patut dia “highlight” juga masalah penguasaan BI ialah masalah nasional bukan masalah Ganu saja.

Samada adik tu (1) tahu cakap BI tapi malu, (2) tahu cakap BI tapi memilih untuk cakap BM sahaja, atau (3) betul-betul tak tau cakap BI, adik tu je yang tahu. Tapi aku tak rasa (3) sebab orang Ganu yang aku kenal semua intelligent, anugerah canselor dekan ni selalunya orang Ganu yang sapu. BI ni bereh tak dok masaloh lah.

Masalah kedua Tweet MK ialah membawa nada “condescending”, atau dengan bahasa mudah, poyo. Dia jadi poyo apabila kita “highlight” masalah BI orang Melayu guna BI. Cuba kalau dia Tweet dalam BM, mungkin orang tak marah.

Dalam kehidupan harian kita kadang BI diguna di luar keperluan. BI diguna semata-mata nak tunjuk “superiority”. Cakap BM kira macam tak kelas lah. Jadi lama-kelamaan, BI dari satu bahasa yang neutral jadi bahasa yang poyo. Sampai kita bila dengar orang cakap BI je terus otomatik rasa “eeee menyampahnya”. Dan MK pun tergolong dalam golongan tersebut.

Jadi dengan gabungan dua faktor ni, kita boleh faham kenapa netizen kecam MK. Memang mengundang.

Tapi aku rasa tak perlu lah kecam sangat MK tu kalau kita faham mesej dia. Aku backup dia lah kali ni walaupun aku seorang nasionalis bahasa juga. Walaupun aku tahu backup dia pun bukan dia nak menghargai pun. Sebab tu sekarang dah malas nak backup backup.


Ledakan Pasaran Bundle Di Malaysia

Malaysia mengharungi suatu arus pembudayaan bergenerasi. Beberapa dekad lalu, pakaian terpakai dipandang enteng dengan sedikit stigma untuk golongan tidak berkemampuan.

Definisi “bundle” memang jelas – used clothes. Tetapi kalau perasan, definisi ini sudah bertambah rencah sejak kebelakangan ini. Rasanya tiada siapa sekarang panggil “used clothes”.

Semua pakat guna kata-kata lebih berindustri seperti “pre-owned clothes”, “vintage item” atau “pre-loved clothes”. Kata-kata ini jelas suatu arus pembudayaan yang mematikan stigma anti-bundle.

Mudah kata, bundle sudah bukan lagi barangan untuk orang susah. Malah ada yang menjual pakaian bundle dengan harga boleh tahan mahal (Muharam, 2017).

Sambutan orang ramai menyebabkan pasaran bundle bertambah subur, kerana terbukti dari segi kualiti dan jenama (Abu Bakar, 2020). Cuma ada satu sisi yang harus disentuh. Ledakan pasaran bundle bukan suatu keunikan Malaysia. Sebenarnya satu dunia sedang menimba nikmatnya. Pasaran bundle sedang beraksi dengan panas di negara-negara Barat.

Selalunya untuk majlis-majlis penting, orang mesti mengenakan pakaian paling mewah yang mampu milik. Namun sekarang untuk karpet merah orang selamba beli “vintage clothes” (Testa, 2022).

Maklumat analitik daripada GlobalData meletakkan nilai pasaran bundle sebanyak AS$77 bilion. Banyak gila sebenarnya, menjulang tinggi di Etsy, eBay dan Grailed. Kesimpulan yang mudah di sini: pasaran bundle memang permintaannya tinggi.

Kalau ikut hukum perniagaan – tinggi permintaan, tinggilah bekalan. Ini yang mempengaruhi harga barangan. Cuba teka negara mana jadi pembekal bundle terbesar dunia? China? Tidak. Vietnam? Tidak. Bangladesh? Tidak. Pembekal bundle terbesar adalah Malaysia (Marcus, 2022).

Majalah lelaki GQ memang laris di Amerika Syarikat. Mereka akan upah “pengkritik fesyen” yang akan beri pendapat tentang fesyen itu ini. Pakaian lawa, mereka cakap lawa.

Pakaian buruk, mereka cakap buruk. Salah seorang pengkritik ini adalah Rachel Tashjian yang mencari baju cardigan Agnes B. Semua baju yang beliau tengok menjulang label “Shipped From Malaysia” (dipos dari Malaysia).

Hampir semua barangan bundle dipos dari Malaysia. Realiti ini agak mengejutkan, kerana Malaysia tidak menjuarai carta dalam perlumbaan fesyen selama ini. Jadi mereka tertanya-tanya – macam mana boleh laris habis?

Puncanya adalah rakyat Malaysia sendiri, yang amat menyokong industri bundle. Ramai peniaga membuka gerai di tepi jalan sampai mampu memiliki kedai sendiri siap berdaftar syarikat bagai.

Salah satu syarikat adalah Jalan Jalan Japan, antara pengimport pakaian bundle yang boleh tahan besar.

Penjual memborong pakaian dengan harga murah. Tetapi mereka jual antara AS$20 hingga AS$500 jika berjaya tembus pasaran Amerika Syarikat. Siapa sangka berniaga bundle lagi untung dari niaga orang.

Dan itulah hakikat sedang berlaku sekarang, yakni arus pembudayaan yang menguasai demografi umum ke tahap tidak terjangkau dek akal generasi-generasi lalu.

Memang betul, ramai beli pakaian bundle kerana suka pakaian berjenama meskipun terpakai. Kalangan ini menyuburkan pasaran yang pembekalnya tidak perlu ada media sosial dan berpromosi bagai nak gila. Hanya tunjuk muka dan jual saja. Kadang perniagaan mereka berpindah randah mencari sumber rezeki, berkampung di port-port yang terkenal dengan aktiviti pembundle-an.

Sesetengah peniaga bundle dengan berani mengupah figura-figura popular di Instagram untuk meningkatkan sensasi barangan. Jadi ada satu pengajaran penting di sini. Nilai tidak terletak pada status. Hanya kerana nilainya bundle tidak semestinya miskin. Nilai terletak pada permintaan. Nilai adalah nilai.

RUJUKAN:

Abu Bakar, N. (2020, Januari 26). Bundle laris macam ‘pisang goreng panas’. Harian Metro.

Marcus, E. (2022, Februari 3). How Malaysia Got in on the Secondhand Clothing Boom. The New York Times.

Muharam, R. (2017, Disember 23). Mahal tetapi berbaloi. Harian Metro.

Testa, J. (2022, Januari 6). That Vintage Dress on the Red Carpet? There’s More to the Story. The New York Times.


Azhar Ali – Pemenang Cabaran Artemis NASA

Malaysia tidak pernah ketandusan bakat dalam banyak bidang termasuk bidang sains aeroangkasa. Terbaru, Muhammad Azhar Ali, 20, berjaya mendapat biasiswa daripada Pentadbiran Aeronautik dan Angkasa Lepas Kebangsaan (NASA) selepas mengambil bahagian dalam Cabaran Artemis anjuran agensi angkasa lepas Amerika Syarikat itu.

Berita tersebut dikongsikan di akaun Twitter miliknya baru-baru ini. Cabaran Artemis ialah satu pertandingan yang mencabar para peserta mereka antara muka sut angkasawan yang bakal digunakan oleh angkasawan misi Artemis 2024 ke Marikh.

Azhar berjaya mendapat markah 96.77%, satu pencapaian yang membanggakan kerana berjaya menewaskan tiga juta peserta pertandingan dan tergolong dalam kelompok 1% teratas. Daripada 3,623,982, hanya 1.52% sahaja yang mendapat markah antara 90 hingga 100 yang terpilih mendapat biasiswa NASA.

NASA turut menganugerahkan Saintis Rakyat kepada Azhar sebagai menghargai pencapaiannya. Dia kini bakal melanjutkan pelajaran di National University of Singapore dengan biasiswa penuh NASA!

Pencapaian Azhar menarik perhatian ramai pihak termasuk Perdana Menteri Tan Sri Muhyiddin Yassin dan Menteri Sains, Teknologi dan Inovasi Khairy Jamaluddin.

RUJUKAN:

Bernama. (2020). Tahniah Saudara Azhar – PM. Harian Metro. https://www.hmetro.com.my/utama/2020/05/573541/tahniah-saudara-azhar-pm

Hitz. (2020). 20yo Msian Student Gets A NASA Scholarship After Worldwide Top Score. https://hitz.com.my/trending/trending-on-hitz/20-year-old-malaysian-student-nasa-scholarship-top


Benarkah Orang Yang Genius Biasanya Gila?

Sembang pasal apa itu dan macam mana itu ‘genius’ memang sejak dulu lagi ada dah. Genius dilatih ataupun sejak lahir dah ada?

Aristotle kata, genius mempunyai hubungan dengan kegilaan (madness), dan dia anggap dua benda-benda ini memang semulajadi.

Bukan Aristotle saja fikir macam ini, ahli psikologi seperti Havelock Hellis dan Hans Eysenck pernah buat kajian pasal ini. Kajian Eysenck kata, genius ini tak dikaitkan sangat dengan psikosis (gila sepenuhnya), tapi dikaitkan dengan psikotikism.

Psikotikism ini menurut Eysenck adalah perseonaliti yang tipikalnya merujuk pada sifat agresif yang mampu menghidupkan kegilaan.

Eysenck ini dia kaji pasal hubungan antara biologi dan psikologi. Dia ada wujudkan perkatan ‘neuroticism’. Neuroticism ini adalah ukuran emosi seseorang daripada paling tenang sampailah paling tertekan. Dan hubungannya dengan perubahan bio-kimia dalam tubuh.

Eysenck kata, orang yang paling neurotic adalah orang yang paling tak stabil emosinya. Dia ada juga kelaskan tahap-tahap emosi lain di bawah neurotic seperti melankolik, kolerik, sanguine dan phlegmatic.

Dia cuba nak uji idea ini pada beberapa kumpulan manusia dia institusi mental. Masa dia uji, dia jumpa satu lagi kelas emosi iaitu psikotik. Psikotik ini dikaitkan bagi emosi kegilaan.

Orang yang beremosi psikotik biasanya berpersonaliti agresif, ego, anti-sosial dan tidak mempunyai empati. Tetapi mereka mempunyai tahap kreativiti yang tinggi dan minda yang kukuh.

Orang yang ada emosi macam ini tak selalu psikotik. Macam kita ada sifat marah, kita tak selalunya marah-marah. Dengan kajian ini, Eysenck cuba nak kaitkan sifat kreativiti itu sendiri dengan personaliti.

Genius adalah tahap tertinggi kreativiti dan terletak pada tahap intelek tertinggi. Orang yang ber-IQ 165 kira pra-syarat ke arah genius.

Eysenck mendefinisikan genius sebagai pemikiran yang di luar kota. Yelah, nampak tipikal kan pada hari ini. Kalau bagi masalah, dia bagi solusi yang pelik-pelik, tapi cantik dan efisyen. Malah, solusi yang melebihi daripada apa yang diperlukan.

Eysenck percaya, genius ini berkait dengan personaliti psikotikism dengan tiadanya sifat psikotik. Psikotik ini gila yang berhalusinasi.

Psikotikism ini sejenis ‘gila’ yang orang kita selalu sebut sebagai ‘bijak gila’, ‘gila punya idea’, ‘idea kau power’, ataupun jenis gila sampai orang susah nak percaya. Jenis-jenis macam inilah gilanya.

Antara contoh kegilaan yang popular adalah kisah Dr. Frankenstein yang mahu mencipta ‘manusia’. Idea dia ini memang gila. Kaedah dia pun gila kerana menolak semua kaedah konvensional. Dia pun ada sifat yang gila.

Dalam dunia realiti kita ada Copernicus dan Galileo yang mempunyai idea yang semua orang susah nak terima sampai diancam gereja. Beethoven itu pun gila kot. Boleh cipta muzik walaupun pekak.

Newton sendiri ramai orang tak suka dia di Akademi Sains. Dia pun pernah terperuk kat rumah dia berapa tahun entah sampai dia jumpa teori-teori fizik yang baru.

Michael Focoult sendiri pernah cakap gila ini adalah satu tahap kreativiti. Focoult cakap, masa zaman Renaissance, orang gila takkan ditangkap, tapi dibiarkan sebab gila dianggap intelek tinggi.


Bagaimana Orang Melayu Mendapat Namanya?

Dalam dunia ini, wujud pelbagai bangsa dan kaum yang mempunyai perbezaan budaya, bahasa dan kepelbagaian fenotip, iaitu ciri-ciri luaran yang menjadikan sesuatu bangsa itu unik berbanding bangsa yang lain. Setiap bangsa diciptakan bersesuaian dengan keadaan geografi sesuatu tempat, di mana mereka akan memakmurkan bumi Allah ini.

Oleh yang demikian, menjadi suatu rahmat perbezaan kaum dan bangsa ini bagi kita saling kenal mengenali di antara satu sama lain. Kepelbagaian ini membolehkan kita saling belajar dan mengenal akan suatu kebudayaan sesuatu bangsa, seterusnya membantu kita menghormati norma komuniti sesuatu bangsa. Dengan cara itu membolehkan kita berinteraksi secara mapan dan berkongsi kawasan dan wilayah yang sama dan hidup dalam suasana yang rukun dam makmur. Itulah hikmah kita saling berkenal-kenalan antara satu sama lain dalam hubungan pelabagai kaum, contohnya seperti di negara kita Malaysia.

Namun begitu, etimologi melayu ini sering disalahanggap dan diremehkan serta menjadi isu dalam diri seseorang bangsa melayu. Menurut Kamus Dewan Edisi Keempat, Etimologi bermaksud suatu cabang ilmu linguistik yg mengkaji asal usul dan perkembangan sesuatu kata. Kita sering diperlekehkan kerana banyak sarjana yang berpendapat bahawa etimologi atau asal-usul nama bangsa melayu ialah daripada bahasa Sanskrit iaitu Hima dan Alaya yang bermaksud tempat bersalji ataupun lebih mudah dikenali sebagai gunung, lalu membentuk perkataan Malaya yang ada persamaan bunyi sebutan dengan bangsa melayu. Perkara ini kerana terdapat perkataan Malayadvipa dalam kitab Yayu Purana, salah sebuah kitab dalam agama Hindu yang dikarang pada kurun ke-4 Masihi, bermaksud Kepulauan Bergunung-ganang, merujuk kepada Pulau Sumatra.

Ada juga pendapat yang mengatakan bahawa bangsa melayu mendapat namanya sebagai sebuah bangsa daripada bahasa Jawa, Mblayu yang bermaksud lari atau berpindah. Kononnya, bangsa melayu menggelarkan nama mereka dengan perkataan bahasa jawa ini menunjukkan bahawa bangsa melayu melarikan diri daripada serangan Majapahit di Palembang ke Melaka. Adakah kalian bersetuju dengan pendapat-pendapat berkenaan etimologi nama bangsa kita ini?

Mari kita bandingkan dengan bangsa-bangsa lain yang wujud di dunia ini. Bagaimana Cina mendapat namanya sebagai sebuah bangsa. Ia bermula dengan keunggulan seorang Maharaja China yang pertama kali menyatukan China di bawah sebuah dinasti, iaitu Maharaja Shih Huang Ti pada tahun 221 Sebelum Masihi dan membina dinasti yang dipanggil Dinasti Qin.  Dinasti Qin ini, wujudlah pula nama Qinna (Chinna), dan dikenali oleh pedagang-pedagang dari Timur Tengah dan Eropah, melalui laluan sutera bahawa orang yang bermata sepet dan berkulit kuning dipanggil sebagai orang Qinna (Chinna).

Selepas campurtangan imperialis Barat di Kawasan Timur Asia, kaum-kaum yang berasal dari Timur Asia digelar Mongoloid, mengambil nama sempena bangsa Mongol di bawah pimpinan Gengis Khan yang pernah menjajah dunia dan khusus untuk individu yang berasal dari kawasan China dan berbahasa China, dipanggil sebagai orang Qinna. Lama-kelamaan ia bertukar menjadi Orang China. Etimologi ini bermula dengan Bahasa China sendiri iaitu Dinasti Qin. Ini yang menjadikan orang China lebih berdaya saing kerana mereka bangga dilahirkan dalam bangsa besar China dan berusaha sehabis baik untuk memajukan lagi diri mereka dan anak bangsa mereka.

Tidak kurang juga kepada etimologi Bangsa India, yang mana India ialah simbol penyatuan etnik-etnik kaum di Seluruh Anak Benua India, mengambil nama sempena sebuah sungai yang menjadi permulaan peradaban di India iaitu Sungai Indus. Daripada lembangan Sungai Indus inilah mencetuskan idea penyatuan dua kelompok kaum iaitu Kelompok Indo-Aryan yang terdiri daripada etnik-etnik Punjabi, Hindi, Gujarati, Benggali dan sebagainya dengan Kelompok Kaum Dravidian yang terdiri daripada etnik Tamil, Malayalam, Kannada dan sebagainya. Penyatuan atas nama Bangsa India ini membolehkan India mencapai kemerdekaan pada 15 Ogos 1947 selepas tamatnya Perang Dunia Kedua dan kekalahan British kepada kempen Mahatma Ghandi. Sehingga ke hari ini, semua yang berasal dari kawasan Asia Selatan itu dipanggil sebagai bangsa India. Jadi, Bangsa India juga mendapat namanya dari nama tempatan iaitu sebatang sungai di India.

Contoh yang ketiga kita ambil kaum yang terhampir dengan kita iaitu Etnik Jawa. Dari segi etimologi jawa, baru-baru ini ada banyak telahan yang dibuat oleh sarjana di Indonesia bahawa nama Jawa berasal daripada perkataan Proto-Melayu Polinesia –awaq- yang bermaksud pulau-pulau luar. Ada juga yang berpendapat ia sinonim dengan perkataan Proto-Melayu-polinesia lain iaitu awa atau hawa yang membawa maksud tanah berlumpur, yang membentuk perkataan Yawa yang bermaksud bijirin dan menurut kajian Dr Stephen Oppenheimer, perkataan Yava dalam bahasa Sanskrit adalah pinjaman kata dari bahasa Melayu-polinesia yang bermaksud bijirin dan sawah yang membawa maksud tanah berlumpur yang ditanam dengan padi. Perkataan Javavdipa dalam Kitab Ramayana Valmiki yang merujuk kepada Pulau Jawa juga berkemungkinan datangnya dari perkataan yang sama, dipinjam dari bahasa melayu-polinesia kuno.

Justeru, perlulah diingatkan bahawa bangsa jawa dan bangsa melayu dahulukala adalah datang dari satu rumpun bangsa yang sama iaitu bangsa melayu-polinesia proto yang mana, suatu ketika dahulu, seluruh kawasan Kepulauan Melayu ini dipanggil sebagai Pulau Jawa oleh pengembara-pengembara seperti Ibnu Battutah, Marco Polo dan Al-Biruni, yang memanggil Sumatra dan Segenting Kra di Utara Semenanjung sebagai Jawa. Jika pendapat ini betul, maka asal-usul perkataan Jawa juga berasal secara tempatan daripada perkataan jawa sendiri yang membawa maksud tanah berlumpur yang ditanam padi. Ironinya, Pulau Jawa sememangnya merupakan Pulau yang sangat subur dengan tanih aluvium dari gunung berapi dan sangat banyak sawah berlumpur di sana.

Berbalik semula kepada polemik entimologi melayu tadi, adakah kita yakin bahawa nama bangsa melayu ini diberikan oleh orang luar atau bahasa Sanskrit, Malaya yang membawa maksud gunung? Setujukah anda dengan pernyataan yang Melayu ditamadunkan oleh Bangsa Tamil kerana nama bangsa Melayu ini diberikan oleh mereka melalui pinjaman kata Sansrit, Malai yang bermaksud gunung? Mari kita susuri sejarah nama melayu ini.

Sebelum teks Vayu Purana memuatkan nama Malaya Dvipa di dalam kitabnya, Ptolemy terlebih dahulu menggunakan perkataan Melayu dalam karya agungnya iaitu The Geography yang ditulis pada tahun 110M. Ptolemy berjaya memetakan banyak kawasan di seluruh dunia hasil dari penelitiannya terhadap karya-karya terdahulu. Maksudnya, kebanyakan nama tempat yang tertulis dalam The Geography telah ditulis lebih awal lagi dari Ptolemy.

Dalam peta Ptolemy, terdapat satu kawasan yang ditulis sebagai The Golden Khersonese yang bermaksud Semenanjung Emas dalam bahasa Greek purba. Apa yang lebih menarik, di Golden Khersonese itu, terdapat satu nama tempat yang diberi nama Maleu-kolon. Nama Melayu telah tercatat lebih awal daripada 110 M yang mana Ptolemy menyalin semula dari teks-teks yang lebih tua usianya. Dengan jumpaan bukti yang sangat konkrit ini, sepatutnya tidak timbul lagi isu yang mengatakan bahawa bangsa melayu diberikan nama oleh British.

Kemudian, Nama Melayu ini muncul dalam Kitab Vayu Purana iaitu perkataan Malaya Dvipa pada kurun ke-4 M, sebelum muncul kerajaan Mo-lo-yu yang menghantar utusan ke Istana Dinasti Tang pada Tahun 644 dan 645 M. Sebenarnya, dalam kalangan pedagang China, nama bangsa melayu ini juga sering disebut sebagai Malayuer, Mok-lak-yu, Bok-lak-yu. Perhatikan di hujung setiap panggilan mesti ada YU. Ini sendiri menafikan ketidaksamaan perkataan tersebut dengan sebutan Malai atau Malayya dalam Sanskrit.

Jika kita mengkaji kemungkinan perkataan ini wujud dalam bahasa Melayu-polinesia yang lain dengan anggapan bahawa perkataan tersebut telah hilang dari kamus bahasa melayu moden, memang wujud perkataan Malaya. Perkataan Malaya wujud dalam Kamus Bahasa Tagalog, Filipina yang bermaksud Bebas. Perkataan ini berkemungkinan lebih tepat dengan kata dasarnya Laya. Kemerdekaan dalam bahasa yang sama juga disebut sebagai Kalayaan. Adakah kita biasa dengan perkataan tersebut?

Ya, kita sering dengar dan gunakan perkataan tersebut, iaitu layar. Layar ialah sejenis kain kalis udara yang digunakan untuk memerangkap tenaga angin bagi menggerakkan perahu-perahu layar. Dalam masa yang sama, perkataan layar juga menunjukkan kata kerja jika ditambah imbuhan Ber, iaitu berlayar dan bahasa melayu purba merekodkan perkataan marlapas sebagai imbuhan yang sama dengan berlepas dan marlayar adalah imbuhan yang sinonim dengan belayar.

Perlu diingatkan bahawa bangsa melayu bukanlah bangsa yang menetap di gunung-ganang kerana mengikut makna dari kata Malaya dalam Sanskrit yang bermaksud Gunung, tetapi bangsa melayu memang terkenal sejak zaman dahulu lagi sebagai bangsa pelayar yang sentiasa bermain-main dengan paluan ombak yang sangat mengganas di lautan lepas. Perkataan Marlayar ini juga disebut sebagai Malayu dalam bahasa Acheh, dan Moloyo dalam bahasa Nias.

Tidak salah untuk kita berhipotesis bahawa berkemungkinan bangsa melayu mendapat namanya daripada perkataan layar, layap atau  layoh. Ia bertepatan dengan kegiatan bangsa Melayu itu sebagai bangsa yang sering berlayar ke lautan luas. Jika kita mengkaji berkenaan dengan perkataan yang berkaitan dengan berlayar seperti merayau, merayap, melayang, berkelana, menjauh dan sebagainya, ia ada bunyi sebutan yang sepadan dengan kata dasarnya iaitu layar.

Perkataan bangsa Melayu bukanlah berasal dari perkataan Sanskrit Hima Alaya yang bermaksud Tanah Bersalji atau gunung, dan bukan juga mblayu dalam bahasa Jawa, yang mana mblayu dalam bahasa Jawa itu sendiri kognat kepada kata Laju dalam bahasa Melayu. Perkataan bahasa Melayu datangnya daripada perkataan Melayau yang mempunyai maksud yang sama dengan belayar.

Kita juga boleh berhipotesis bahawa dari zaman ke zaman, beribu-ribu tahun lamanya, ia bertukar menjadi Melayu. Bila pedagang luar seperti dari India dan Arab bertanya kepada pedagang Melayu, apakah bangsa mereka, dengan bangga mereka akan mengatakan bahawa mereka adalah bangsa Melayau, kemudian bertukar menjadi Melayu disebabkan perubahan zaman.

Mungkin begitulah caranya bagaimana bangsa Melayu mendapat nama bangsa mereka. Seharusnya mereka berbangga kerana nama bangsa mereka menjadi suatu nama bangsa utama, yang menerangkan berkenaan dengan suatu kelompok kaum-kaum pelayar yang merentangi dari Tanah Melayu yang kita cintai ini jauh merentasi Lautan Pasifik sehingga ke Pulau Hawaii dan Rapa Nui atau lebih dikenali sebagai Easter Island yang menjadi sebahagian daripada Persekutuan Amerika Syarikat. Jauh merentasi Lautan Hindi sehingga ke Madagaskar di Afrika.

Terbentang luas dari Taiwan di Laut China sehingga ke Aotearoa ataupun dengan nama terkininya yang dipanggil sebagai New Zealand. Gabungan kaum-kaum ini dikelaskan sebagai Bangsa Melayu-Polinesia yang mempunyai pelbagai ciri-ciri sepunya seperti jenis bahasa, warna kulit, jenis tengkorak, susuk tubuh dan sebagainya, yang mana akan dikupas lebih lanjut dalam episod yang akan datang.

Dalam episod yang akan datang, kita akan selusuri pula sejarah kedatangan bangsa Melayu ke Tanah Melayu dan ke seluruh Kepulauan di Lautan Pasifik dan Laut Hindi. Dalam episod tersebut, kita akan bicarakan berkenaan dengan Asal-usul dari mana pula datangnya bangsa Melayu ini dan mengapa mereka ada di Kepulauan ini.

Rujukan


Perang Dunia Kedua – Kesilapan Jepun Di Midway

Jepun diambang kejayaan yang mutlak. Mereka sudah menakluk Burma, Hong Kong, Malaya, Singapura, Borneo, Filipina dan Indonesia. Namun, Jepun masih lagi berdepan ancaman daripada kapal-kapal Amerika Syarikat yang masih berlayar di Pasifik.

Kebimbangan ini teserlah apabila Amerika berjaya menyerang ibu kota Jepun iaitu Tokyo menerusi Serangan Doolittle pada 18 April 1942. Serangan ini membuat Jepun sangat-sangat risau kerana tanah air Jepun sebelum ini tidak pernah diserang oleh mana-mana kuasa luar. Amerika merupakan negara pertama dalam sejarah yang berjaya mengebom tempat Maharaja Jepun bersemayam.

Pentadbiran Jepun yang dipimpin oleh Perdana Menteri Hideki Tojo menyuarakan kekecewaan kepada pentadbiran tentera Jepun. Hal ini memberi tamparan hebat kepada Laksamana Isoroku Yamamoto yang merupakan komander turus Tentera Laut Jepun. Sesuatu perlu dilakukan untuk menghalang Amerika untuk ‘menyentuh’ Maharaja Jepun.

Perbalahan Tentera Darat dan Tentera Laut Jepun

Sudah sedia maklum bahawa pihak atasan Angkatan Bersenjata Jepun dikuasai oleh golongan golongan elit dari Tentera Darat Jepun dan Tentera Laut Jepun. Disebabkan batasan yang dimiliki oleh pihak tentera untuk memuaskan hati kedua-dua pihak, masing-masing cuba untuk meyakinkan Maharaja Jepun untuk memberi keutamaan kepada Tentera Darat atau Tentera Laut dalam operasi akan datang.

General Sadao Araki dan Perdana Menteri Tojo lebih suka jika Jepun mengutamakan serangan di daratan. Manakala pihak Tentera Laut Jepun seperti Laksamana Yamamoto lebih suka jika Jepun menggunakan aset Tentera Laut Jepun untuk menguasai laut-laut disekelilingnya. Maharaja Jepun memberi peluang kepada Tentera Darat Jepun untuk menunjukkan kelebihan mereka.

Pada 1931, Tentera Darat Jepun berjaya menawan seluruh Manchuria. Ini merupakan kejayaan bagi mereka. Maharaja Jepun berpuas hati lalu memberi keutamaan dan bajet ketenteraan kepada mereka. Pada 1937, Jepun menyerang China. Walaupun berjaya menawan seluruh pesisir pantai China namun kawasan pedalaman masih lagi dipegang oleh pihak China. Hal ini memberi tamparan yang hebat buat Tentera Darat Jepun.

Pada 1938 dan 1939, ego Tentera Darat Jepun tercalar apabila mereka kalah dalam pertempuran dengan Soviet Union di sempadan antarabangsa di utara China. Dengan kekalahan ini, Maharaja Jepun bersetuju untuk memberi keutamaan kepada Tentera Laut Jepun yang kini dipimpin oleh Laksamana Yamamoto. Armada Tentera Laut Jepun merupakan yang ketiga terkuat di dunia, hampir sama kekuatannya dengan Amerika Syarikat ketika itu.

Serangan Pearl Harbor dan Asia Selatan

Pada 7 Disember 1941, Amerika dikejutkan oleh serangan laut besar-besaran keatas pangkalan tentera laut mereka di Pearl Harbor, Hawaii. Serangan ini diketuai oleh Laksamana Yamamoto sendiri. Dalam serangan ini, beliau menggunakan segala aset-aset tentera laut yang ada seperti aircraft carrier, battleships, destroyers, cruisers dan beberapa pesawat laut dengan harapan serangan ini mampu melumpuhkan Tentera Amerika di Pasifik.

Pada Subuh 8 Disember 1941, Tentera Darat Jepun melancarkan serangan serentak di beberapa kawasan koloni Eropah seperti Hong Kong, Filipina, Malaya, Singapura, Borneo dan Indonesia. Disebabkan kesibukkan negara-negara penjajah berperang dengan Jerman di Eropah, serta kelumpuhan Tentera Amerika di Pasifik, Jepun berjaya menawan koloni-koloni tersebut. Akhirnya berjaya menjadi kawasan ini ‘Kawasan Kesemakmuran Asia Timur Raya’.

Kenapa Midway?

Yamamoto memilih Midway atas beberapa faktor. Jika beliau menawan Midway, pulau tersebut akan menjadi batu asas kepada serangan Jepun ke seluruh Amerika Barat. Midway akan menjadi batu asas untuk menawan seluruh Hawaii, Fiji dan Samoa daripada Amerika Syarikat.

Selain itu juga, beliau terkesan dengan kegagalan beliau dalam memusnahkan sepenuhnya Angkatan Laut Amerika ketika Serangan Pearl Harbor pada 7 Disember 1941. Aircraft Carrier Amerika tidak dapat dimusnahkan langsung. Namun Yamamoto berjaya memusnahkan satu Aircraft Carrier Amerika USS Lexington dan melumpuhkan USS Yorktown ketika Pertempuran di Laut Coral (Battle of Coral Sea) pada 4 Mei 1942. Hal ini menyebabkan Yamamoto yakin bahawa Amerika mampu ‘dijinakkan’ lagi di Midway.

Di samping itu, Yamamoto memilih Midway kerana didesak oleh Tentera Darat Jepun yang mahu beliau memberi bantuan laut untuk Serangan keatas Alaska.

Pelan Yamamoto

Objektif Laksamana Yamamoto yang paling utama sekali adalah untuk menawan seluruh Pulau Midway. Beliau menyedari betapa banyaknya kapal-kapal terbang Amerika berlabuh di situ. Kapal-kapal laut Amerika juga dilaporkan sering berlabuh di Midway untuk mengisi minyak.

Justeru, Yamamoto mahu menggunakan helah agar Aircraft Carrier Amerika dapat diumpan ke Midway. Seterusnya beliau akan menyerang Midway dengan 4 Aircraft Carrier Akagi, Kaga, Soryu, dan Hiryu. Semua aircraft carrier ini dibantu oleh beberapa jenis kapal cruiser dan bot torpedo yang lain dibawah pimpinan Laksamana Nagumo. Manakala satu lagi ‘task force’ pimpinan Laksamana Yamamoto akan berada beberapa ratus batu dibelakang Nagumo untuk membuat ‘kejutan’ kepada tentera Amerika. Kapal-kapal Yamamoto terdiri daripada kapal Battleship terbesar iaitu Yamato dan beberapa kapal pemusnah yang lain.

Apa yang Yamamoto dan staf-staf beliau tidak tahu ialah, Amerika sudah berjaya memecah kod-kod rahsia tentera Jepun. Amerika berjaya membaca keseluruhan pelan Yamamoto keatas Midway. Sekarang, Amerika hanya perlu untuk bersedia untuk serangan balas.

Laksamana Chester Nimitz

Chester W. Nimitz merupakan Laksamana Armada dan juga Komander Turus Tentera Laut Pasifik. Dalam pertempuran ini, beliau sedar yang kemampuan Tentera Laut Amerika tidak setanding dengan Tentera Laut Jepun pimpinan Yamamoto. Namun, beliau mempunyai satu kelebihan yang Jepun tidak ada.

Tentera Amerika telah berjaya memecahkan kod-kod rahsia Tentera Laut Jepun sejak awal 1942 lagi. Apabila Yamamoto melakar pelan untuk menyerang Midway, Nimitz sudah tahu selok belok pelan serangan Tentera Laut Jepun. Beliau tahu apa, berapa, dimana dan bagaimana Jepun akan menyerang Midway.

Dengan maklumat-maklumat ini, Nimitz dapat menggunakan aset-aset Tentera Laut Amerika yang tinggal untuk counter pelan serangan Yamamoto. Nimitz membahagaikan armadanya kepada dua untuk menyambut kedatangan Yamamoto; Task Force 17 pimpinan Laksamana Jack Fletcher dan Task Force 16 pimpinan Laksamana Raymond Spruance.

Task Force 16 dan 17 ini masing masing mempunyai kekuatan kapal yang seimbang. Terdapat 3 aircraft carrier yang boleh beroperasi setakat ini iaitu USS Yorktown (Task Force 17), USS Hornet dan USS Enterprise (Task Force 16). Laksamana Fletcher hanya diberi satu sahaja aircraft carrier kerana USS Saratoga dibedil teruk oleh Jepun ketika Pertempuran Kepualauan Solomon.

Dalam serangan mengejut ini, Nimitz tidak mahu bertempur satu lawan satu dengan Yamamoto kerana beliau tidak mahu berdepan dengan kapal-kapal besar Yamamoto yang mampu melumpuhkan kapal-kapal beliau. Sebaliknya, Nimitz mahu melumpuhkan kapal-kapal aircraft carrier pimpinan Laksamana Nagumo dengan serangan dari arah utara dan selatan menggunakan semua aircraft carrier yang Nimitz ada.

Hari Pertempuran

Pada pukul 4.30 pagi, 4 Jun 1942, Laksamana Yamamoto memimpin armada Tentera Laut Jepun menuju ke Midway untuk memusnahkan Pangkalan Udara Amerika dan seterusnya menawan seluruh pulau tersebut. Yamamoto mengarahkan Laksamana Nagumo bersama-sama keempat-empat aircraft carrier-nya untuk bergerak dahulu dan menyerang pangkalan di Midway dahulu. Jika serangan keatas pangkalan itu mampu memberi kejutan buat Amerika untuk menghantar kapal-kapal mereka menyerang Nagumo, armada Yamamoto akan menyerang semua kapal-kapal Amerika secara besar-besaran. Ini merupakan umpan Yamamoto.

Apa yang mengejutkan Nagumo, pangkalan tentera udara Amerika kelihatan kosong, seperti tiada langsung kapal terbang di situ. Beliau dikejutkan oleh serangan pesawat-pesawat Amerika yang menanti Nagumo. Nampaknya beliau sudah termakan umpan Laksamana Nimitz dan armada-armada laut Amerika. Aircraft Carrier pimpinan Nagumo diserang bertubi-tubi dari arah utara dan selatan oleh Task Force 17 dan 16 pimpinan Laksamana Fletcher dan Spruance.

Pada pukul 10.25 pagi, 30 kapal terbang dive bomber dari USS Enterprise menyerang pimpinan aircraft carrier Akagi dan Kaga. Manakala 17 kapal terbang dive bomber dari USS Yorktown menyerang aircraft carrier Siryu. Ketiga-tiga aircraft carrier pimpinan Laksamana Nagumo teruk dibedil oleh pesawat-pesawat Amerika. Serangan mengejut ini membuatkan banyak pesawat-pesawat Jepun musnah. Aircraft Carrier Akagi, Kaga dan Siryu, tenggelam sepenuhnya pada waktu Maghrib.

Laksamana Nagumo dalam dilema. Beliau yang berada di aircraft carrier Hiryu, merupakan satu-satunya daripada empat aircraft carrier yang ditugaskan untuk menyerang Midway yang tinggal! Nagumo kini nekad. Beliau mahu membawa sekurang-kurangnya satu aircraft carrier Amerika tenggelam ke dasar laut.

Pada pukul 12.05 tengah hari, Nagumo mengarahkan 24 kapal terbang dive bomber miliknya berlepas dari Hiryu menuju ke USS Yorktown, dimana duduknya Laksamana Fletcher di kapal tersebut. USS Yorktown dipimpin Fletcher teruk dibedil oleh Nagumo. Apabila menyedari kapal tersebut masih lagi boleh berlayar, Nagumo mengarahkan serangan kedua pada pukul 2.30 petang.

Pada pukul 3.00 petang, USS Yorktown tenggelam namun Laksamana Fletcher terselamat. Dalam pada itu, Laksamana Spruance, yang mengemudi USS Enterprise cuba untuk menyelamatkan kapal pengangkut Fletcher dengan menyerang Nagumo. Hiryu teruk dibedil oleh Spruance dalam serangan ini. Kapal pengangkut Hiryu tenggelam pada keesokkan harinya.

Kesan Pertempuran Midway

Ini merupakan kekalahan teruk pertama Tentera Laut Jepun. Selepas beberapa siri kemenangan demi kemenangan selepas memasuki Perang Dunia Kedua, Pertempuran Midway merupakan noktah buat cita-cita Jepun untuk menguasai Pasifik.

Armada Tentera Laut Jepun kehilangan lebih 45% aset-aset dan kapal-kapal perang terkuat mereka. 4 buah aircraft carrier dan 1 cruiser berat, telah musnah dalam pertempuran ini. Sebuah lagi cruiser berat rosak teruk dibedil pesawat-pesawat Amerika. Semua 248 pesawat udara Jepun musnah dalam pertempuran ini yang merupakan juruterbang yang paling berpengalaman yang Jepun ada.

Armada Tentera Laut Amerika pula berdiri gagah. Sebuah aircraft carrier dan sebuah destoroyer sahaja yang musnah dalam pertempuran ini. Dari 233 pesawat Amerika yang bertempur, hanya separuh daripadanya musnah.

Pertempuran ini melumpuhkan sekaligus armada laut Jepun di Pasifik. Kekalahan ini merupakan kekalahan yang sangat memalukan bagi Tentera Laut Jepun sehingga mereka terpaksa menyembunyikan kekalahan mereka di mata panglima-panglima Tentera Darat Jepun selama sebulan. Mana tidaknya, 4 buah aircraft carrier terbaik Tentera Laut Jepun hancur dalam pertempuran ini. Ia mengambil masa dua tahun untuk Jepun untuk membina semula kekuatan aircraft carrier mereka.

Manakala Amerika pula hanya kehilangan sebuah aircraft carrier langsung tidak tergugat. Dalam masa dua tahun sahaja, Amerika mampu membina 12 buah lagi aircraft carrier yang akan melumpuhkan Empayar Jepun di penghujung Perang Dunia Kedua. Pertempuran ini memberi semangat dan morale yang tinggi kepada rakyat Amerika bahawa, perang ini boleh dimenanginya.

Jepun pula terpaksa menukar strategi mereka. Jepun kini lumpuh di Pasifik. Mereka yang sebelum ini agresif kini betukar kepada defensif. Semua pulau-pulau yang dijajah Jepun seperti Guadalcanal, Solomon, dan Papua New Guinea terpaksa dipertahankan tanpa bantuan Tentera Laut Jepun.

Rujukan